Penyamun ‘lone ranger’ diberkas polis

PORT DICKSON 25 Ogos – Polis menahan seorang penganggur yang disyaki terlibat dalam kegiatan samun dan pecah masuk stesen minyak serta beberapa kedai di sekitar Port Dickson, Seremban dan Nilai membabitkan kerugian berjumlah RM69,713.

Ketua Polis Daerah Port Dickson Superintendan Aidi Sham Mohamed berkata, dalam insiden pada kira-kira 3.27 pagi kelmarin, pihaknya menerima panggilan telefon daripada individu yang bekerja di syarikat penggera keselamatan memaklumkan sebuah stesen minyak di Jalan Batu 2 Seremban telah dipecah masuk.

Beliau berkata sejurus tiba di lokasi kejadian, pihaknya mendapati cermin kaca stesen minyak itu telah dipecahkan dan pemeriksaan lanjut di dalam kedai menjumpai suspek lelaki berusia 29 tahun yang bersembunyi di bawah kaunter pembayaran.

“Turut dirampas pelbagai barangan dipercayai hasil pecah kedai dan pecah stesen minyak antaranya rokok pelbagai jenama, gelang tangan, telefon bimbit dan cermin mata,” menurutnya dalam kenyataan semalam.

Katanya suspek, yang tidak memiliki rekod jenayah serta bebas daripada pengaruh dadah, kini direman selama lima hari bermula kelmarin dan kes disiasat mengikut Seksyen 457 Kanun Keseksaan.


Bina jalan ‘elevated’ elak kerosakan alam sekitar

ALOR GAJAH 29 Mei – Kementerian Kerja Raya (KKR) akan melaksanakan kerja-kerja membina jalan ‘elevated’ dari bulatan McDonalds ke persimpangan Brincang, Cameron Highland, Pahang bermula Jun ini.

Timbalan Menteri Kerja Raya, Datuk Seri Abdul Rahman Mohamad berkata projek ini menelan belanja kira-kira RM140 juta yang diluluskan Kerajaan Persekutuan pada Belanjawan 2023 Februari lalu.

Dalam pada itu, beliau berkata kerajaan juga memperuntukkan sebanyak RM480 juta bagi membina jalan baharu dari Habu ke Tanah Rata, Cameron Highlands.

Peruntukan itu diumumkan Perdana Menteri, Datuk Seri Anwar Ibrahim pada Februari lalu berikutan kesesakan jalan raya yang telah menjejaskan beberapa lokasi tumpuan pelancong.


‘Pemakluman kedudukan Muhyiddin Isnin ini’

KUALA LUMPUR 14 Ogos – Tan Sri Muhyiddin Yassin dijangka membuat satu pemakluman penting berkaitan kedudukan beliau sebagai Perdana Menteri dan kerajaan Perikatan Nasional (PN) pimpinannya pada Isnin ini.

“Makluman oleh Perdana Menteri itu dijangka dibuat pada tengah hari, sebaik beliau selesai mengadap Yang di-Pertuan Agong di Istana Negara,” kata pegawai kanan terbabit.

Katanya, pagi Isnin, Muhyiddin dijangka mengadakan pertemuan dengan Ketua Polis Negara, Datuk Seri Acryl Sani Abdullah Sani dan Panglima Angkatan Tentera, Tan Sri Affendi Buang serta pegawai kanan kerajaan.

Difahamkan pagi tadi, Muhyiddin mengadakan pertemuan dengan beberapa pemimpin Perikatan Nasional (PN), UMNO serta beberapa menteri bagi memaklumkan mengenai hasrat dan rancangannya selepas ini.

Petang tadi, beliau mengadakan pertemuan dengan pemimpin utama Parti Pribumi Bersatu Malaysia (BERSATU) dan dijangka satu mesyuarat bersama Ahli Majlis Tertinggi (MT) partinya, esok.

Semalam, Muhyiddin menawarkan kerjasama rentas parti antara kerajaan PN dengan parti di luar kerajaan sekiranya usul undi percaya terhadapnya diluluskan di Dewan Rakyat pada 7 September depan.

Bagaimanapun, tawaran Perdana Menteri itu ditolak majoriti Ahli Parlimen pembangkang dari Pakatan Harapan, Parti Warisan Sabah (WARISAN) dan Parti Pejuang Tanah Air (PEJUANG) serta Ahli Parlimen UMNO yang sebelum ini menarik sokongan kepada beliau.

Sementara itu, jurucakap Istana Negara yang dihubungi memberitahu belum dapat mengesahkan berkenaan sebarang majlis mengadap oleh Perdana Menteri bersama Yang di-Pertuan Agong.

Dalam pada itu, mesyuarat BERSATU esok juga dijangka boleh mempengaruhi pendirian yang sudah dibuat Perdana Menteri hari ini dan keputusan pada Isnin.


Isi segera kekosongan jawatan naib canselor di lima universiti- CUEPACS

KUALA LUMPUR 7 Jun – Kongres Kesatuan Pekerja-Pekerja Di Dalam Perkhidmatan Awam (CUEPACS) menggesa Kementerian Pengajian Tinggi segera membuat lantikan baharu bagi mengisi kekosongan jawatan Naib Canselor di lima universiti awam, sejak awal tahun ini.

Kesemua universiti berkenaan ialah Universiti Pendidikan Sultan Idris (UPSI), Universiti Malaysia Perlis (UniMAP), Universiti Teknologi Mara (UiTM), Universiti Malaysia Terengganu (UMT) dan Universiti Putra Malaysia (UPM).

Setiausaha Agung CUEPACS Abdul Rahman Mohd Nordin menerusi satu kenyataan hari ini berkata kekosongan terlalu lama jawatan nombor satu itu dengan hanya dipangku oleh Timbalan Naib Canselor boleh menjejaskan hala tuju dan pentadbiran universiti.

“Walaupun Timbalan Naib Canselor yang menjalankan tugas Naib Canselor itu individu berpengalaman, sudah tentu terdapat beberapa kekangan yang menghalang beliau daripada menjalankan tugas dengan sepenuhnya.

Hal-hal kebajikan kakitangan terutama kumpulan sokongan juga tidak akan mendapat pembelaan sewajarnya kerana ketiadaan Naib Canselor yang sentiasa menjadi rujukan permasalahan kakitangan,” katanya.

Menurut Abdul Rahman, kelewatan kerajaan membuat lantikan baharu bagi mengisi kekosongan jawatan terbabit boleh menjejaskan operasi pentadbiran sekali gus hala tuju universiti bagi melaksanakan visi dan misi masing-masing.

Kelompangan pada barisan pengurusan kanan juga boleh menyebabkan potensi sepenuhnya institusi pengajian tinggi itu tidak dapat diterokai sepenuhnya terutama ketika negara sedang berhadapan pandemik COVID-19, katanya.

“Justeru itu, CUEPACS melihat keperluan untuk melantik segera Naib Canselor yang baharu bagi membolehkan pentadbiran universiti berjalan seperti biasa dan berharap Menteri (Pengajian Tinggi) dapat mempertimbangkan perkara ini dengan segera,” katanya.

Abdul Rahman berkata dalam situasi pandemik ketika ini sewajarnya semua jabatan dan agensi kerajaan dimantapkan agar boleh menjadi pemangkin kepada permasalahan yang melanda.


Sukma: Dua atlet muaythai Melaka hampiri kilauan emas

KUALA LUMPUR 21 September – Dua atlet muaythai lelaki negara menghampiri kilauan emas Sukan Malaysia (Sukma) 2022 apabila berjaya menempah tempat di pentas akhir.

Dua atlet itu ialah Che Wan Muhammad Saiful Che Wan Abdullah yang beraksi dalam kategori 54 kilogram dan Wan Muhammad Sabri Wan Mohd Zaki (kategori 60kg).

Untuk rekod, setakat ini atlet muaythai Melaka telah meraih lima pingat gangsa menerusi acara waikru lelaki, waikru wanita, kategori wanita 45-48kg (Nur Huda Akma Mohd Razmi), wanita 48-51kg (Siti Nurazila) dan lelaki 54-57kg Muhammad Alif Rafiqin.


Ada rekahan tanah, 200 penduduk sekitar Taman Permai diarah kosongkan rumah

KUALA LUMPUR, 11 Mac – Lebih 200 penduduk melibatkan 48 rumah di Taman Bukit Permai 2, Ampang diarah mengosongkan kediaman mereka susulan terdapat rekahan tanah yang dikhuatiri menyebabkan pergerakan tanah di lokasi kejadian tanah runtuh itu.

Pegawai Daerah Hulu Langat Dr Ani Ahmad berkata arahan mengosongkan kediaman itu adalah serta-merta bagi memberi ruang kepada pihak berkuasa melakukan kajian terperinci.

“Sebanyak 48 rumah di empat lorong diarah untuk dikosongkan bagi mengelak kejadian tidak diingini berlaku memandangkan keadaan cuaca tidak menentu ketika ini.

“Kami ada menyediakan pusat pemindahan sementara (PPS) di Dewan Orang Ramai Majlis Perbandaran Ampang Jaya (MPAJ) yang terletak berhampiran dengan lokasi kejadian,” katanya pada sidang media di lokasi kejadian di sini hari ini.

Ani berkata setakat ini tiada mangsa tinggal di PPS berkenaan kerana ada yang memilih untuk tinggal di rumah saudara, hotel dan inap desa berdekatan.

Ani berkata satu pusat pengurusan bencana daerah melibatkan kerjasama beberapa agensi antaranya MPAJ; Jabatan Kerja Raya; Polis Diraja Malaysia; dan Jabatan Bomba dan Penyelamat diwujudkan bagi merangka strategi lebih teratur dalam mengendalikan kejadian itu.

Kejadian tanah runtuh di Taman Bukit Permai 2, Ampang pada 5.54 petang semalam meragut empat nyawa dan menyebabkan seorang cedera ringan selain menyebabkan 15 rumah serta 10 kenderaan rosak. – BERNAMA


PEMERKASA+: RM500 kepada pemandu teksi, bas, pemandu pelancong, e-hailing

PUTRAJAYA 31 Mei – Perdana Menteri  mengumumkan bantuan khas berjumlah RM68 juta menerusi pakej rangsangan tambahan PEMERKASA+ yang akan diagihkan kepada pemandu pelancong, pemandu teksi, pemandu bas sekolah dan persiaran serta pemandu kereta sewa dan e-hailing yang berdaftar di negara ini.

“Bantuan Khas secara one-off sebanyak RM500 ini akan memanfaatkan 17,000 pemandu pelancong, 40,000 pemandu teksi, 11,000 pemandu bas sekolah, 4,000 pemandu bas persiaran dan 62,000 pemandu kereta sewa dan e-hailing.

“Bantuan ini yang berjumlah RM68 juta akan disalurkan kepada penerima yang berdaftar pada bulan Julai,” katanya dalam Perutusan Khas Perdana Menteri: Bantuan PKP 3.0 yang disiarkan secara langsung, hari ini.

Dalam perutusan itu, Muhyiddin turut mengumumkan pemberian diskaun bil elektrik kepada sektor yang terjejas, antaranya pengendali hotel, agensi pengembaraan dan pelancongan, premis dan kompleks membeli belah, pusat-pusat konvensyen, taman tema dan pejabat syarikat penerbangan tempatan.

Katanya, menerusi bantuan itu, sektor yang layak itu akan menerima diskaun bil elektrik sebanyak 10 peratus selama tiga bulan tambahan antara bulan Julai hingga September depan.

“Kerajaan juga bersetuju memberi potongan khas kepada pemilik bangunan dan ruang perniagaan yang menawarkan pengurangan sewa premis perniagaan kepada PKS dan bukan PKS untuk tempoh 6 bulan lagi sehingga 31 Disember 2021 bagi pengurangan sewa sekurang-kurangnya 30 peratus daripada kadar sewa semasa.

“Selain itu, pelanjutan sehingga 31 Disember 2021 bagi pengecualian cukai pelancongan dan cukai perkhidmatan ke atas penginapan yang disediakan oleh pengendali hotel masih berterusan,” katanya.


UTeM perinci SOP lebih efektif bagi laksana PdP secara hibrid

DURIAN TUNGGAL 9 Feb. – Universiti Teknikal Malaysia Melaka (UTeM) memperincikan Prosedur Operasi Standard (SOP) yang lebih khusus bagi pelaksanaan proses pengajaran dan pembelajaran (PdP) secara hibrid.

Naib Canselornya, Prof Datuk Wira Dr. Raha Abdul Rahim berkata, inisiatif itu selaras dengan pengumuman Kementerian Pengajian Tinggi (KPT) yang membenarkan enam kategori penuntut berkeperluan kembali ke kampus secara fizikal seawal 1 Mac depan.

“Mereka perlu membuat permohonan menerusi sistem E-TAP bersama saringan kesihatan manakala pihak pengurusan pula akan buat pengesahan dan kebenaran masuk ke kampus,” katanya dalam satu kenyataan hari ini.

“Namun, kali ini UTeM memperincikan semula sistem dan SOP kepada pelaksanaan sistem yang lebih luas bagi memastikan mahasiswa UTeM berada dalam keadaan selamat,” katanya lagi.

Secara umumnya enam kategori asas digariskan KPT bagi mahasiswa yang dibenarkan kembali ke kampus iaitu penuntut program pengajian sijil, diploma, ijazah sarjana muda dan pasca siswazah yang memerlukan praktikal.

Turut tersenarai adalah penuntut yang memerlukan makmal klinikal, latih amal, studio, bengkel dan peralatan khas; pelajar yang tidak mempunyai akses dan persekitaran tidak kondusif bagi melaksanakan PdP dalam talian serta pelajar asasi atau setara dan diploma sedia ada di kampus.

Selain itu, mahasiswa antarabangsa sedia ada dan baharu kecuali dari United Kingdom; mahasiswa berkeperluan khas terdiri daripada orang kurang upaya (OKU) serta mahasiswa yang menduduki peperiksaan Ujian Bahasa Inggeris Universiti Malaysia (MUET) antarabangasa dan badan profesional.


Bantuan PSU 4.0, tiada had gaji ditetapkan

Perdana Menteri, Tan Sri Muhyiddin Yassin berkata, menerusi inisiatif itu, kerajaan menampung selama dua bulan bagi semua sektor dalam fasa kedua Pelan Pemulihan Negara (PPN) manakala dua bulan seterusnya khusus bagi sektor yang dikategorikan dalam senarai negatif dalam tempoh fasa ketiga PPN.

Katanya, sejak PSU diperkenalkan, kerajaan telah membelanjakan lebih RM15 bilion bagi membantu majikan membayar gaji kepada kira-kira 2.7 juta pekerja sebelum ini.

“Memandangkan respon positif berhubung program ini, kerajaan bersetuju untuk melaksanakan PSU 4.0 dengan peruntukan sebanyak 3.8 bilion ringgit yang dijangka memanfaatkan lebih 2.5 juta pekerja.

“Melalui inisiatif PSU 4.0, kerajaan akan menampung sehingga 500 pekerja bagi setiap majikan dengan kadar sebanyak 600 ringgit setiap pekerja selama tempoh empat bulan,” katanya ketika mengumumkan Pakej Perlindungan Rakyat dan Pemulihan Ekonomi (PEMULIH) bernilai RM150 bilion.

Muhyiddin berkata, jika sebelum ini pelaksanaan disyaratkan dengan had gaji di bawah RM4,000 namun menerusi PSU 4.0 tiada syarat had gaji ditetapkan.

Dalam pada itu, beliau turut mengumumkan pengecualian levi HRD Corp bagi tempoh dua bulan diberikan secara automatik kepada majikan yang tidak dapat beroperasi semasa
PKP.

“Selain itu, majikan daripada sektor-sektor yang baharu dirangkumi ekoran peluasan Akta Perbadanan Sumber Manusia Berhad 2001 akan diberikan pelanjutan pengecualian levi sehingga 31 Disember 2021, yang keseluruhannya dianggarkan bernilai RM425 juta,” katanya.


‘Pelantikan semula amanah besar’

MELAKA 27 Ogos – Ahli Parlimen Jasin, Datuk Seri Ahmad Hamzah yang dilantik semula sebagai Timbalan Menteri Pertanian dan Industri Makanan I berjanji memberikan khidmat terbaik sekali gus menunaikan amanah diberikan.

Ahmad Hamzah menghargai dan berterima kasih kepada Perdana Menteri, Datuk Seri Ismail Sabri Yaakob di atas kepercayaan untuk meneruskan tugas di kementerian Pertanian dan Industri Makanan.

“Sektor pertanian, perikanan dan penternakan serta rantaiannya sebagai satu perkhidmatan perlu (essential services), maka menjadi tanggungjawab utama kementerian untuk memastikan bekalan makanan yang disediakan mencukupi serta berkualiti.

“Pada masa yang sama, kita perlu pastikan kebajikan golongan sasaran iaitu petani, penternak dan nelayan tidak terjejas dan terus diberi tumpuan,” katanya ketika dihubungi Melaka Hari Ini (MHI).

Pada masa sama kata Ahmad, pihaknya juga berazam untuk memperkenalkan kepelbagaian teknik pertanian moden dari semasa ke semasa dalam usaha meningkatkan hasil pengeluaran tani negara pada masa depan.

“Pada masa ini negara sedang mendepani cabaran besar penularan pandemik COVID-19 dan ia sedikit sebanyak turut memberi kesan kepada aktiviti pertanian.


Malaysia perkenal Program Hospital Pelancongan Perubatan Perdana

KUALA LUMPUR, 16 Mac – Malaysia telah mengambil inisiatif untuk memperkenal Program Hospital Pelancongan Perubatan Perdana pertamanya dengan menyenarai pendek empat pusat perubatan iaitu Institut Jantung Negara, Island Hospital, Pusat Perubatan Mahkota dan Pusat Perubatan Subang Jaya.

Majlis Pelancongan Kesihatan Malaysia (MHTC) dalam kenyataan hari ini memaklumkan program itu memainkan peranan penting dalam mentransformasi ekosistem penjagaan kesihatan di Malaysia dan rantau ini.

“Melalui program ini, hospital terkemuka negara sedang mempergiat komitmen dan usaha mereka bagi meningkatkan tahap kecemerlangan dalam memberikan perkhidmatan dari hujung ke hujung kepada pesakit sekali gus memperkukuh kedudukan Malaysia sebagai destinasi selamat dan boleh dipercayai bagi penjagaan kesihatan,” menurut kenyataan itu.

Kenyataan itu menyebut pusat perubatan yang disenarai pendek dipilih dengan teliti menerusi proses yang ketat pada 2022 membabitkan analisis data serta penilaian di lapangan.

“Insentif ini termasuk pemudah cara pantas untuk menyokong pencapaian pembangunan, fleksibiliti konsep ujian dengan teknologi penjagaan kesihatan sandbox dan sebagainya,” menurut kenyataan itu.

Sementara itu, Menteri Kesihatan Dr Zaliha Mustafa dalam kenyataan sama memaklumkan Program Hospital Pelancongan Perubatan Perdana akan mempromosi inovasi dan kecemerlangan dalam perkhidmatan perubatan, membawa mereka lebih dekat untuk mencapai sistem penjagaan kesihatan yang lebih berdaya tahan untuk negara dan menjadikan Penjagaan Kesihatan Malaysia sebagai jenama penjagaan kesihatan sejagat yang dikenali dan berwibawa.

“Sehubungan itu, saya dengan sukacita mengumumkan peruntukan Elaun Cukai Pelaburan (ITA) untuk finalis Program Hospital Pelancongan Perubatan Perdana, yang membolehkan hospital disenarai pendek kami yang mempunyai sumber untuk membuat perbelanjaan modal yang layak bagi menyokong rancangan pertumbuhan mereka semasa tempoh pecutan dari 2023 hingga 2025.

“Elaun ini akan meliputi pelaburanteknologi yang bertujuan memacu transformasi digital dalam penjagaan kesihatan selaras dengan aspirasi Revolusi Industri 4.0 Malaysia,” katanya.

Program Hospital Pelancongan Perubatan Perdana adalah kerjasama antara MHTC dan badan akreditasi perubatan sejagat IQVIA dan Suruhanjaya Bersama Antarabangsa (JCI). – BERNAMA


Polis Melaka tanam cili guna IoT

AYER KEROH 8 Februari – Projek tanaman cili Persatuan Keluarga Polis (Perkep) Kontinjen Melaka wajar diperluaskan ke semua balai polis di negeri ini.

Ketua Polis Melaka, Datuk Zainol Abu Samah berkata, projek tanaman cili fertigasi Perkep Kontinjen Melaka itu mula dilaksanakan 25 November lalu membabitkan 500 polibeg.

“Saya percaya projek ini dapat dijadikan perintis yang bukan berorientasikan keuntungan, tetapi memberi pendidikan dan pengetahuan kepada keluarga polis bagaimana cara untuk menanam cili.

Beliau berkata demikian pada Majlis Pelancaran Tanaman Cili Kaedah Internet of Things (IoT) Kontinjen Melaka di Dewan Parameswara Mes Pegawai Kanan IPK, di sini, hari ini.

Hadir sama Pengerusi Perkep Kontinjen Melaka, Datin Sabariah Hashim; Pengarah Urusan Yoshi Agro Global Sdn Bhd, L.Yogeswaran; Ketua Jabatan Pengurusan Melaka merangkap Pengerusi Jawatankuasa Penyelaras Program Pelancaran Tanaman Cili Kaedah IoT Kontinjen Melaka, Superintendan Datin Aniesa Hanum Ahamad dan lain-lain Ketua Jabatan.

“Teknologi IoT ini dapat menjimatkan masa dan tenaga, malah kaedah ini tidak memerlukan bajet besar. Hasil tanaman juga sangat bermutu kerana teknik pembajaan dan penyiraman saintifik menggunakan internet,” katanya.


Seramai 866 remaja, kanak-kanak dijangkiti COVID-19 di Sabah

KOTA KINABALU 26 Ogos – Seramai 866 orang daripada keseluruhan 3,224 kes positif COVID-19 direkodkan di Sabah semalam merupakan remaja serta kanak-kanak berusia 17 tahun dan ke bawah, kata Menteri Kerajaan Tempatan dan Perumahan negeri Datuk Masidi Manjun.

Jurucakap COVID-19 Sabah itu berkata, daripada jumlah itu seramai 565 orang berumur enam hingga 17 tahun, 268 orang berusia satu hingga lima tahun, manakala 33 orang berusia kurang setahun.

“Kesemua 866 orang didapati positif COVID-19 ini masih belum layak untuk diberikan vaksin…sehingga semalam 53.9 peratus penduduk dewasa Sabah telah memperoleh satu dos vaksin dan 32.5 peratus telah melengkapkan pengambilan dua dos,” katanya menerusi kenyataan malam tadi.

Beliau berkata daripada jumlah kes direkodkan semalam juga seramai 2,119 orang positif pandemik itu berusia antara 18 hingga 59 tahun, manakala 239 orang merupakan warga emas berusia 60 tahun atau lebih.

Masidi berkata seluruh daerah di Sabah mencatatkan perubahan angka kes positif COVID-19 yang terus meningkat dengan Kota Kinabalu merekodkan kes tertinggi hari ini iaitu 630 kes, Penampang (413) dan Tuaran (348).

“Dengan jumlah catatan sebanyak 2,098 kes daripada saringan kontak rapat, dapat disimpulkan masih terdapat kebarangkalian tinggi berlakunya aktiviti ketidakpatuhan prosedur operasi standard yang telah digariskan sungguhpun pelbagai seruan dan saranan telah dilakukan oleh pihak kerajaan,” katanya.

Beliau berkata jumlah kes dicatatkan itu menjadikan jumlah kumulatif keseluruhan di Sabah mencapai 131,030 kes, manakala seramai 2,020 pesakit COVID-19 sembuh hari ini menjadikan jumlah kumulatif sembuh seramai 101,624 dan 4,763 pesakit sedang menerima rawatan.


Zoo Melaka disaran tambah baik perkhidmatan

AYER KEROH 26 Sept. – Majlis Perbandaran Hang Tuah Jaya (MPHTJ) selaku pengendali Zoo Melaka disaran melakukan beberapa penambahbaikan sebagai persediaan lengkap menerima kunjungan pelancong pada sebilang masa.

Setiausaha Kerajaan Negeri, Datuk Ts. Kamel Mohamad berkata, ia termasuk meningkatkan pembersihan sekitar kawasan zoo dan menawarkan program sukarelawan dalam kalangan pelajar universiti yang berminat menjalankan latihan di situ.

“Kita mahu pastikan sebelum zoo boleh dibuka nanti, keadaan sekitarnya dalam keadaan bersih, bermula dengan penyambut tetamu sehinggalah pekerja menjaga haiwan, semuanya sudah bersedia.

“Bagi tujuan itu juga, kita cadangkan penambah baikan juga boleh dibuat dengan menyediakan program sukarelawan dalam kalangan pelajar universiti yang mengambil pengajian berkaitan zoo,” katanya.

Kali terakhir Zoo Melaka menerima kunjungan pelawat pada awal Mei lalu sebelum ditutup sehingga kini ekoran Perintah Kawalan Pergerakan (PKP) 3.0.

Selain itu nenurut Kamel, kerajaan negeri mengambil pendekatan tidak mahu tergesa-gesa dalam mengambil keputusan membenarkan lebih banyak pembukaan sektor industri atau perkhidmatan di negeri ini.

“Kita tidak mahu jadi seperti ini, boleh buka hari ini tetapi terpaksa tutup semula esok atau lusanya pula, ini kerja yang memenatkan,” kata beliau.

“Kita faham ada sektor-sektor yang terkesan tetapi kita nak pastikan supaya bila buka nanti, kita buka terus dan kita akan terima kunjungan,” katanya.


KBSM A johan Piala Toh Puan Datuk Wira (Dr.) Asmah Abd Rahman

AYER KEROH 3 September – Kelab Badminton Seri Murni (KBSM) A muncul juara Kejohanan Badminton Piala Toh Puan Datuk Wira (Dr.) Asmah Abd Rahman selepas menewaskan KBSM B 3-0 pada perlawanan akhir di Dewan Mini Bestari, di sini, hari ini.

Selaku juara, KBSM A membawa pulang wang tunai RM1,000, piala pusingan dan medal manakala KBSM B memenangi wang tunai RM700 berserta medal.

Tempat ketiga dirangkul pula Kontinjen Pelitawanis dan membawa pulang RM500 beserta medal dan tempat keempat membawa pulang wang tunai RM300 beserta medal menjadi milik Puspanita.

Manakala bagi kategori Pusingan Kalah (Loser Pool) Pasukan Wanita UMNO dinobat pemenang selepas menewaskan Persatuan Isteri, Anak-Anak dan Anggota Wanita Penjara Malaysia (Persiap) untuk membawa pulang RM300 beserta medal.

Kesemua hadiah kemenangan disampaikan oleh Toh Puan Datuk Wira (Dr.) Asmah Abd Rahman dan Exco Pembangunan Belia, Sukan dan Badan Bukan Kerajaan (NGO) , VP Shanmugam.

Hadir sama pada majlis penutup kejohanan tersebut adalah isteri Ketua Menteri, Datin Seri Utama Datuk Wira Munira M Yusop; Pengerusi Badan Amal Kebajikan Isteri Wakil-Wakil Rakyat Negeri Melaka (BISTARI), Datin Seri Rosefouziah Saleh; Timbalan Pengerusi 3 Majlis Gabungan Pertubuhan Wanita Melaka (NCWOM), Datin Nor Haya Sulaiman dan Pengerusi kejohanan, Wan Faudzilah Wan Abdullah.


KPM perkenal kluster mata pelajaran dalam pengambilan guru secara ‘one-off’

KUALA LUMPUR, 29 Mac – Kementerian Pendidikan (KPM) memperkenalkan kaedah Kluster Mata Pelajaran (KMP) dalam pengambilan guru secara ‘one-off’ bagi memastikan tiada lambakan graduan yang mengambil Ikhtisas Pendidikan.

Menteri Kanan Pendidikan Datuk Dr Radzi Jidin berkata langkah yang diperkenalkan itu bakal memberi peluang lebih luas kepada para graduan untuk memohon berdasarkan pemetaan ijazah sarjana muda yang bersesuaian.

“Graduan yang memiliki bidang pengkhususan utama tertentu boleh memohon untuk mengisi kekosongan mata pelajaran lain yang dikategorikan dalam kluster sama, pendekatan yang kita gunakan untuk pertama kali ini akan digunakan untuk pengambilan akan datang juga,” katanya dalam sesi soal jawab pada persidangan Dewan Negara di sini hari ini.

Beliau berkata demikian bagi menjawab soalan tambahan Senator Datuk Iskandar Dzulkarnain Abdul Khalid yang ingin tahu apakah nasib graduan pendidikan keluaran universiti yang masih tiada peluang ditempatkan mengajar di sekolah.

Pada masa sama, Radzi memaklumkan seramai 18,702 Pegawai Perkhidmatan Pendidikan (PPP) Gred DG41 secara ‘one-off’ telah dilantik dalam pengambilan khas bagi mengisi kekosongan guru di sekolah KPM di bawah bidang kuasa Suruhanjaya Perkhidmatan Pendidikan (SPP).

“Sehingga 28 Mac lepas pula, seramai 13,255 guru baharu berjaya ditempatkan ke seluruh negara, manakala baki 515 lagi akan ditempatkan mulai 11 April ini.

“Berdasarkan status terkini, masih terdapat 4,932 kekosongan jawatan di bawah pengambilan khas ini yang perlu diisi oleh calon yang layak,” katanya menjawab soalan asal Iskandar Dzulkarnain yang meminta KPM menyatakan apakah status pelantikan guru secara ‘one-off’ yang diumumkan kerajaan.

Dalam pada itu, KPM mendapati terdapat kekurangan bilangan graduan yang mempunyai Ikhtisas Pendidikan bagi subjek Bahasa Inggeris dan Pendidikan Islam untuk pengambilan guru.

“Banyak senarai mata pelajaran yang tidak ada bekalan mencukupi dalam pasaran graduan, namun yang paling kritikal ialah yang mempunyai Ikhtisas pendidikan Bahasa Inggeris.

“Pendidikan Islam juga dalam konteks tertentu amat terhad bagi mereka yang mempunyai Ikhtisas dalam subjek itu,” katanya bagi menjawab soalan tambahan Senator Muhammad Zahid Md Arip yang ingin tahu apakah subjek kritikal dalam mengisi jawatan pengambilan guru.


Tiada pelajar sekolah dan keluarga tinggal bawah jambatan di Melaka- EXCO

BANDARAYA MELAKA 24 Mei – EXCO Pendidikan, Datuk Rais Yasin menafikan dakwaan mengaitkan sebuah keluarga termasuk anak yang masih bersekolah tinggal di bawah jambatan di negeri ini.

Rais berkata, setakat ini tiada laporan diterima daripada Jabatan Pendidikan negeri berhubung perkara terbabit yang telah ditularkan di media sosial, baru-baru ini.

“Jabatan Pelajaran negeri sentiasa cakna berkaitan perkara ini malah kita memantau sekiranya perkara seperti keciciran sehingga tidak dapat ke sekolah, masalah disiplin dan sebagainya

“Kita akan terus memantau perkara ini dan setakat ini saya yakin situasi yang berlaku itu adalah di luar dari Melaka,” katanya.

Program dirasmikan Ketua Menteri, Datuk Seri Utama Sulaiman Md Ali itu turut dihadiri Setiausaha Kerajaan Negeri, Datuk Zaidi Johari serta tetamu lain.


Ifedayo kembali ke pangkuan Melaka United, nasib Zainal masih belum diketahui

SERI NEGERI 5 Dis- Penjaring terbanyak Liga Super dan bekas penyerang Selangor FC, Ifedayo Olusegun kembali menyarung jersi Melaka United pada musim 2022.

Ketua Pegawai Eksekutif Melaka United, Datuk Seri Justin Lim berkata, prestasi cemerlang Ifedayo musim ini antara sebab Melaka United menawarkan tempat sekali gus diyakini mampu memberi pulangan lumayan kepada skuad Hijau Putih.

“Beberapa pemain tonggak utama Melaka United akan dikekalkan, kita juga sudah ‘confirm’ dengan pengambilan Ifideyo yang akan mengisi barisan pemain Melaka United musim depan.

“Beberapa muka baru lain akan dimuktamadkan dalam masa terdekat dan apa yang kita ‘target’ Melaka United sekurang-kurangnya berada di ‘ top three’ dalam Liga Super sekaligus mencuba lagi untuk berada ke final pada pentas Piala Malaysia musim depan,” katanya.

Beliau berkata demikian kepada Melaka Hari Ini selepas menerima Darjah Cemerlang Seri Melaka (D.C.S.M) yang membawa gelaran Datuk Wira pada Majlis Penganugerahan Darjah, Bintang dan Pingat Kebesaran Negeri Melaka 2021 sesi ketiga hari terakhir, di sini hari ini.

Jelasnya, pertukaran jurulatih Zainal Abidin Hassan bagaimanapun masih di peringkat perbincangan dan beliau mengharapkan barisan pemain baru skuad Melaka akan memberikan yang terbaik pada musim depan.

“Anggaran pertukaran pemain musim depan tidak lebih 20 peratus, ini kerana mereka semua pemain menunjukkan mutu permainan dan usaha yang sangat baik untuk mengekalkan kedudukan Melaka United sehingga ke pentas separuh akhir musim ini.

Melaka yang beraksi cemerlang di pentas Piala Malaysia mara ke separuh akhir musim ini, namun tewas kepada KL City pada penentuan sepakan penalti.


Hamidin tepis dakwaan Piala Malaysia dibatalkan

AYER KEROH 10 Okt. – Presiden Persatuan Bolasepak Malaysia (FAM) Datuk Wira Hamidin Mohd Amin yakin saingan Piala Malaysia tahun ini akan diteruskan seperti yang dirancang.

Ia sekali gus menutup ‘cakap-cakap belakang’ yang mendakwa saingan tersebut buat pertama kalinya akan dibatalkan susulan berlakunya gelombang ketiga COVID-19 di negara ini.

Menurutnya, sesi undian pasukan untuk peringkat kumpulan dijangka akan diadakan pada 20 Oktober ini, sebelum saingan sebenar membuka tirai pada 25 dan 26 Oktober.

“Saya percaya kita ada masa sehingga bulan November untuk habiskan Piala Malaysia, jadi kita berharap saingan itu akan diteruskan pada tahun ini,” katanya.

Beliau berkata demikian ketika ditemui pemberita selepas menerima penganugerahan Darjah Cemerlang Seri Melaka (DCSM) yang membawa gelaran Datuk Wira bersempena Istiadat Penganugerahan Darjah, Bintang dan Pingat Kebesaran Melaka sempena Sambutan Hari Jadi Yang ke-71 Yang di-Pertua Negeri Melaka, di Dewan Seri Negeri hari ini.

Mengulas mengenai status skuad kebangsaan sepanjang musim pandemik COVID-19, Hamidin berkata, pemain-pemain kini masih aktif bermain untuk pasukan masing-masing dalam saingan domestik, sekali gus tidak menjejaskan prestasi mereka untuk menghadapi kejohanan besar yang akan datang.

Bagaimanapun menurutnya, skuad Harimau Malaya bagaimanapun terpaksa menunggu sehingga Mac tahun depan untuk kembali beraksi dalam saingan Kelayakan Piala Dunia 2022/ Piala Asia 2023.

“Kita difahamkan kejohanan itu akan diadakan pada Mac 2021. Namun andai kata COVID-19 masih berterusan pada tempoh itu, berkemungkinan kita akan bermain secara karnival pada bulan Mac dan Mei di negara-negara yang dibenarkan seperti Qatar, Emiriah Arab Bersatu (UAE) atau mana-mana negara yang dibenarkan,” katanya lagi.


Warga Bangladesh didakwa hasilkan, miliki lebih 70,000 bahan pornografi kanak-kanak

SEREMBAN, 22 September – Seorang lelaki warga Bangladesh, yang merupakan pelajar perubatan sebuah universiti swasta di Kuala Lumpur, mengaku tidak bersalah di Mahkamah Sesyen di sini hari ini atas 12 pertuduhan menghasilkan dan memiliki bahan pornografi kanak-kanak

Dia berdepan lapan pertuduhan mengarah atau menghasilkan suatu perbuatan pornografi kanak-kanak dalam bentuk gambar dan video menggunakan aplikasi Snapchat mengikut Seksyen 5 Akta Kesalahan-Kesalahan Seksual Terhadap Kanak-Kanak 2017 yang membawa hukuman maksimum penjara 30 tahun dan minimum enam sebatan, jika sabit kesalahan.

Bagi empat lagi pertuduhan, Zobaidul didakwa mengikut Seksyen 10 akta sama iaitu memiliki bahan pornografi kanak-kanak iaitu 740 imej digital di dalam telefon bimbit, pemacu USB serta cakera keras dan jika sabit kesalahan, boleh dihukum penjara tidak melebihi lima tahun atau denda tidak melebihi RM10,000 atau kedua-duanya.

Tertuduh didakwa melakukan semua kesalahan di sebuah rumah di Bukit Rasah di sini antara 26 Okt 2021 hingga 19 Sept lepas.

Peguam Harvindar Singh pula memohon agar anak guamnya dibenarkan diikat jamin atas alasan kesalahan di bawah akta itu boleh diberikan jaminan.

Mahkamah turut mengenakan syarat tambahan iaitu tertuduh perlu melaporkan diri di balai polis berdekatan setiap bulan dan menetapkan 30 Nov sebagai tarikh sebutan semula kes dan serahan dokumen.


PICK remaja: 5,887 pelajar sekolah kem tentera dijangka terima vaksin – Hishammuddin

KUALA LUMPUR 20 Sept. – Seramai 5,887 pelajar berumur 12 hingga 17 tahun di sekolah-sekolah di dalam kem Angkatan Tentera Malaysia di seluruh negara dijangka diberikan suntikan vaksin menerusi Program Vaksinasi Back To School bagi menyokong Program Imunisasi COVID-19 Kebangsaan (PICK) Remaja yang bermula hari ini.

Menteri Kanan Pertahanan Datuk Seri Hishammuddin Tun Hussein berkata sebagai permulaan, 255 pelajar Tingkatan 4 dan 5 Sekolah Menengah Kebangsaan (SMK) Desa Tun Hussein Onn menerima suntikan dos pertama vaksin hari ini, manakala baki 675 lagi dijangka menerima suntikan mereka pada Khamis ini.

Vaksinasi bagi pelajar di empat lagi sekolah menengah di dalam kem ATM iaitu Maktab Rendah Sains Mara Kem Terendak dan SMK Kem Terendak di Melaka, SMK Pangkalan TLDM, Lumut (Perak) serta SMK Tanjung Pengelih (Johor) akan dilaksanakan secara berperingkat di pusat pemberian vaksin (PPV) berhampiran.

“Pemberian vaksin kepada pelajar sekolah rendah (SK) pula melibatkan 330 orang pelajar di SK Kem Kementah dan SK Desa Tun Hussein Onn, Kuala Lumpur juga dijangka dilakukan pada Khamis ini.

“Sementara itu, PICK Remaja untuk pelajar Maktab Tentera Diraja (MTD) di Kem Sungai Besi, Kuala Lumpur akan dilaksanakan sebaik sahaja kesemua 504 pelajar kembali melaporkan diri pada 27 Sept ini,” katanya.

Hishammuddin berkata demikian dalam sidang media bersama Menteri Kanan Pendidikan Datuk Dr Radzi Jidin selepas meninjau Program Vaksinasi Back To School di SMK Desa Tun Hussein Onn, di sini hari ini.

PICK Remaja yang bermula secara serentak di seluruh negara hari ini menyasarkan penglibatan 3.2 juta remaja berusia 12 hingga 17 tahun divaksin untuk memastikan rakyat terus dilindungi dari wabak COVID-19 dan membentuk imuniti kelompok yang lebih kukuh.

Ditanya mengenai pendekatan yang bakal diambil Kementerian Pendidikan (KPM) sekiranya terdapat ibu bapa yang enggan membenarkan anak mereka divaksin, Radzi berkata kementerian belum membuat sebarang ketetapan buat masa ini, sebaliknya ia bergantung kepada perkembangan PICK Remaja.

“PICK Remaja baharu kick-off (bermula) hari ini dan sebelum kita buat ketetapan, kita lihat dahulu apakah penerimaan ibu bapa serta keadaan program ini…dalam satu tempoh kita akan perincikan keputusan terbaik,” katanya.


MyDIGITAL dijangka buka 500,000 peluang pekerjaan, sumbang 22.6 peratus kepada KDNK menjelang 2025

KUALA LUMPUR 19 Feb. – Inisiatif MyDIGITAL yang dilancarkan hari ini dijangka membuka 500,000 peluang pekerjaan dalam ekonomi digital dan bakal menyumbang 22.6 peratus kepada Keluaran Dalam Negara Kasar (KDNK) negara, kata Perdana Menteri Tan Sri Muhyiddin Yasin.

Menurutnya, inisiatif ini merupakan pelengkap kepada dasar pembangunan negara seperti Rancangan Malaysia Kedua Belas (RMKe-12) dan Wawasan Kemakmuran Bersama 2030 (WKB 2030).

“Menjelang tahun 2025, ekonomi digital dijangka menyumbang 22.6 peratus kepada KDNK negara,” kata beliau pada Majlis Pelancaran MyDIGITAL dan Rangka Tindakan (Blueprint) Ekonomi Digital Malaysia hari ini secara maya.

Selain itu, beliau berkata bahawa inisiatif-inisiatif di bawah naungan MyDIGITAL ini juga dapat memangkinkan 5,000 syarikat peringkat permulaan atau startups dalam masa lima tahun akan datang.

Inisiatif ini akan menjadi titik tolak untuk menarik pelaburan baharu dalam sektor digital bernilai RM70 bilion dari dalam dan luar negeri, katanya.

Bagi sektor awam pula, semua agensi akan menyediakan kemudahan transaksi tanpa tunai sebagai pilihan utama menjelang tahun 2022, jelas perdana menteri.

Sementara itu, untuk merancakkan inovasi dan mewujudkan sebuah ekosistem digital yang berkesan, empat jenis prasarana digital penting di bawah MyDIGITAL ini perlu dibina terlebih dahulu, kata Muhyiddin.

“Usaha pembinaan ini akan dilakukan menerusi pendekatan usahasama kerajaan dan swasta yang mana sektor swasta akan berkongsi menyumbangkan dana modal dan kemahiran.

“Pertamanya, sejumlah RM21 bilion akan dilabur sepanjang lima tahun melalui projek Jalinan Digital Negara (JENDELA) untuk memantapkan kesalinghubungan sedia ada,” kata beliau.

Muhyiddin menambah rangkaian gentian optik talian tetap ini akan meliputi hampir 100 peratus kawasan berpenduduk secara berperingkat iaitu daripada 7.5 juta premis pada akhir tahun 2022 kepada 9.0 juta premis menjelang penghujung tahun 2025.

Bersandarkan rangkaian gentian optik yang lebih luas ini, negara akan lebih bersedia untuk beralih ke teknologi rangkaian selular generasi kelima (5G) dalam masa yang terdekat.

Kedua, sejumlah RM1.65 billion akan dilaburkan oleh beberapa syarikat telekomunikasi untuk memantapkan sambungan ke jaringan kabel dasar laut antarabangsa sehingga tahun 2023.

Ini, jelas Muhyiddin akan membuka ruang untuk pemindahan data antarabangsa yang lebih cepat dan stabil, sekali gus menurunkan kos internet kepada pengguna di Malaysia.

Ketiga, sejumlah RM15 bilion akan dilaburkan sepanjang 10 tahun untuk pelaksanaan 5G ke seluruh negara dan ini akan mewujudkan lebih kurang 105,000 peluang pekerjaan.

“Entiti ini seterusnya akan diberikan spektrum yang bersesuaian untuk memiliki, melaksana dan menguruskan infrastruktur 5G,” ujar beliau sambil menambah semua syarikat telekomunikasi berlesen akan mendapat akses infrastruktur yang sama rata, dalam memasarkan perkhidmatan 5G kepada pelanggan mereka.

Dengan ini, Malaysia akan menjadi salah satu negara pertama di rantau ini yang membina ekosistem 5G menggunakan internet dan perkhidmatan awan dalam masa sebenar (real-time) untuk membolehkan maklumat dikongsi serta-merta.

Keempat, antara RM12 billion hingga RM15 billion akan dilaburkan oleh syarikat-syarikat penyedia perkhidmatan awan (Cloud Service Provider – CSP) dalam tempoh lima tahun akan datang.

Perdana menteri turut mengumumkan kerajaan setakat ini telah memberikan kebenaran bersyarat kepada empat syarikat CSP iaitu Microsoft, Google, Amazon serta Telekom Malaysia – untuk membina dan menguruskan pusat data berskala hiper (hyper-scale) dan perkhidmatan awan.

Pusat data yang berskala hiper ini serta perkhidmatan awan hibrid juga akan diwujudkan untuk menambah ruang penyimpanan data, mengurangkan kos operasi dan meningkatkan kecekapan analisis.


DUN GADEK: DUN Gadek: Bubur lambuk diedar setiap ahad

Ahli Dewan Undangan Negeri (ADUN)nya, VP Shanmugam berkata program yang diadakan pada setiap minggu itu mampu menyemarakkan bulan Ramadan buat penduduk di kawasan itu.

Katanya, sebanyak 1,000 mangkuk bubur lambuk akan diagihkan setiap ahad bermula jam 2.30 hingga 3.30 petang bertempat di tepi jalan dihadapan Pejabat Jawatankuasa Pembangunan dan Penyelarasan Dewan Undangan Negeri (JAPERUN) Gadek.

“Bubur akan dimasak di Pejabat JAPERUN dan kemudiannya dibungkus dan diagihkan buat orang ramai,” katanya ketika dihubungi Melaka Hari Ini (MHI) di sini, hari ini


Siling Dataran Pahlawan runtuh, pekerja sempat selamatkan diri

MELAKA, 12 Disember – Seorang pekerja kedai bersama pelanggan dan bayinya nyaris cedera dihempap runtuhan siling di Bazar Kraftangan Dataran Pahlawan Megamall di Banda Hilir dalam kejadian kira-kira pukul 10 malam tadi.

Pekerja kedai, Mustapa Seman, 45, berkata kejadian itu berlaku ketika hampir semua peniaga mulai beredar dan menutup gerai masing-masing namun dia masih berada di situ melayani pelanggan sebelum terdengar bunyi rekahan dan melihat beberapa serpihan kecil siling mulai jatuh.

“Saya sempat menjengah ke kawasan itu selepas beberapa minit pelanggan terakhir beredar, kemudian segera keluar ke pintu berdekatan dan melihat siling itu mulai runtuh secara tiba-tiba dan rasa amat bersyukur kerana tiada siapa yang cedera dalam kejadian tersebut.

“Sebelum ini, memang saya ada terdengar bunyi sama kerana menyangkakan ia perkara biasa berlaku berikutan kawasan padang di atas tempat kami berniaga dijadikan kawasan tempat meletak kenderaan valet,” katanya kepada pemberita di sini hari ini.

Terdahulu, tular satu video rakaman sistem kamera litar tertutup (CCTV) berdurasi 23 saat di media sosial mengenai kejadian itu malam tadi yang memperlihatkan seorang lelaki nyaris terkena runtuhan siling berkenaan.

Seorang lagi peniaga, Abdul Halim Embi, 55, berkata sebelum ini peniaga membuat lebih 10 aduan sejak tiga tahun lepas mengenai keadaan dan kerosakan di kawasan perniagaan itu namun masih belum ada tindakan daripada pihak pengurusan.

Beliau mendakwa masalah itu dipercayai berpunca daripada kebocoran saluran paip pembentungan di kawasan bazar di bawah tanah pusat beli-belah yang menempatkan 70 peniaga.

“Syukurlah tiada kemalangan jiwa berlaku dan kita berharap pihak pengurusan lebih prihatin seterusnya dapat mengatasi masalah ini dengan segera kerana ia semakin teruk sejak kawasan padang di bahagian atas dijadikan parkir valet seterusnya menyebabkan gegaran dan memburukkan lagi keadaan.

“Kami membayar sewa bulanan sebanyak RM250 dan kos selenggaraan RM180 jadi kami berharap hal ini dapat diselesaikan kerana kami mencari rezeki di sini lebih-lebih lagi ketika musim cuti persekolahan yang pastinya lebih ramai pelancong datang dan menambah pendapatan selain memulihkan perniagaan kami yang terjejas teruk dalam dua tahun lepas,” katanya.

Sementara itu, Komander Operasi Balai Bomba dan Penyelamat (BBP) Jalan Kubu Pegawai Bomba Kanan II Hairuddin Atan berkata pihaknya menerima panggilan kecemasan kira-kira 10 pagi tadi dan satu jentera bersama tujuh anggota digerakkan ke lokasi kejadian.

Beliau berkata pihaknya membuat pemeriksaan dan mendapati ada terdapat runtuhan pada siling yang melibatkan kawasan seluas 25 x 30 kaki serta memastikan tiada bahaya di kawasan itu.

“Bomba juga memberi nasihat kepada peniaga membuat pembersihan segera gantungan pada siling agarmereka dapat memulakan perniagaan semula dan tiada runtuhan kedua berlaku.

“Keadaan ini mungkin berlaku disebabkan cuaca hujan dan air bertangkung pada siling, beban itu menyebabkan siling pada bangunan runtuh, selain pihak Majlis Bandaraya Melaka Bersejarah (MBMB) juga hadir melakukan pemeriksaan serta akan melakukan pembersihan dan memastikan tiada bahaya di kawasan itu,” katanya.


PRN Johor: BN mendahului di 42 kerusi

Setiausaha Agung UMNO Datuk Seri Ahmad Maslan umum secara tidak rasmi BN mendahului di 42 daripada 56 kerusi DUN setakat 8.40 malam


Dua lemas, enam selamat pondok jeti runtuh di Semporna

SEMPORNA, 3 Mei – Dua remaja lelaki maut dipercayai terjatuh ke laut bersama enam remaja lain selepas pondok jeti di Kampung Gading-Gading dekat sini runtuh, semalam.

Ketua Polis Daerah Semporna Supt Mohd Farhan Lee Abdullah berkata mangsa warga asing berusia 14 dan 19 tahun ditemukan dalam keadaan terapung pada 4.30 petang.

“Anggota bertugas di Balai Polis Semporna menerima panggilan daripada anggota Pasukan Gerakan Am pada 4.17 petang mengenai kejadian lapan remaja terjatuh laut selepas pondok jeti di Kampung Gading-Gading tiba-tiba runtuh.

“Dalam kejadian itu,  empat remaja lelaki serta dua perempuan berusia 11 hingga 19 tahun, yang kesemuanya juga warga asing berjaya diselamatkan anggota bertugas serta penduduk kampung, namun dua lagi hilang sebelum akhirnya ditemukan terapung, lemas,” katanya dalam kenyataan di sini hari ini.

Mohd Farhan berkata sebelum kejadian, kesemua lapan mangsa berada di pondok jeti untuk melepak, dan kertas siasatan dibuka di bawah laporan mati mengejut.


HRD Corp bantu 200 asnaf dan anak yatim

TANGGA BATU 15 April – Seramai 200 asnaf termasuk anak yatim di Dewan Undangan Negeri (DUN) Pantai Kundor dan Sungai Udang, menerima sumbangan pada Majlis CSR Ramadan HRD Corp Squad Care, di Melaka, semalam.

Pengerusi Lembaga Pengarah HRD Corp, Datuk Seri Jamil Salleh berkata, program tanggungjawab sosial korporat (CSR) itu diadakan bagi membantu meringankan beban golongan memerlukan.

“Untuk hari ini (semalam) seramai 200 penerima iaitu anak kariah daripada sembilan masjid dan 15 surau dari dua kawasan ini terpilih menerima sumbangan wang tunai.

Beliau berkata demikian ketika ditemui selepas penyampaian sumbangan, di Masjid Ar Rabbaniyah Pekan Tangga Batu, yang turut dihadiri Ahli Dewan Undangan Negeri (ADUN) Pantai Kundor Tuminah Kadi.

“Jika ada pihak yang berminat untuk mengadakan CSR atau memberi sumbangan kita alu-alukan kerana apabila bersama-sama lebih ramai golongan asnafdapat dibantu.

“Saya berterima kasih kepada HRD Corp kerana memilih lokasi ini malah berbanding tahun sebelum, tahun ini paling ramai penerima yang menerima sumbangan,” katanya.


Produk warisan perlu diberi pendedahan meluas kepada anak muda

BANDARAYA MELAKA 26 November – Setiap produk dan kraftangan yang dihasilkan menerusi warisan negeri ini wajar dipromosi oleh segenap lapisan masyarakat agar ia tidak dilupakan.

Malah, ia perlu didekati dengan perlaksanaan pelbagai program membabitkan penyertaan komuniti terutama anak muda agar mereka terus didedahkan dan mempelajari seni yang menjadi khazanah negeri ini.

Bagi, Mohd Hairie Sulaiman, 36, berkata, anak muda sepertinya wajar didedahkan dengan karya adat dan warisan di negeri ini berikutan ramai golongan sepertinya mula tidak mengenali dan mengetahui ilmu produk warisan yang mampu membawa pulangan dalam pasaran.

“Saya yang berasal dari Putrajaya melihat warisan ini perlu diperhebatkan, seperti ilmu anyaman ketupat bukannya mudah kalau dipelajari dalam sehari tetapi jika kita mempunyai tumpuan dan masa ia pasti akan membawa hasil.

“Pengalaman pertama menganyam ketupat ini bukanlah mudah biarpun sebelum ini hanya umum mengetahu mengenai makanan tradisional ini,” katanya kepada Melaka Hari Ini di Kampung Morten, di sini hari ini.

Mohd Hairie yang merupakan salah seorang peserta dalam program Melaka Heritage Race 2022, meluahkan rasa syukurnya apabila program bermanfaat itu menerima suntikan kepada peserta untuk didekati dengan pendedahan produk warisan negeri ini.

“Program seperti ini wajar diteruskan kerana ia melibatkan pendekatan mudah antara anak muda dan kekayaan budaya dan warisan di Melaka,” katanya.

Terdahulu dalam program diadakan itu, membabitkan penyertaan 100 peserta dari pelbagai negeri itu memulakan perlumbaan meneroka warisan Negeri Melaka sejak jam 7.30 pagi tadi telah dilepaskan oleh Yang di Pertua negeri, Tun Seri Setia Mohd Ali Mohd Rustam.

Dalam program perlumbaan itu, Kampung Morten merupakan antara enam lokasi yang menjadi titik persinggahan peserta untuk melengkapi pertandingan yang mendedahkan peserta kepada kepelbagaian warisan dan kebudayaan dari etnik utama di negeri ini.

Sementara itu, seorang penduduk Kampung Morten, Norsimah Jantan, 65, berkata, pihaknya menyambut baik dalam program diadakan itu sekali gus menaikkan nama kampung warisan itu di serata dunia.

Katanya, biarpun program seperti membudayakan adat resam orang Melayu sering diadakan di kampung itu pihaknya nekad akan terus bekerjasama bagi memastikan warisan itu tidak hilang pada masa akan datang.

“Alhamdulillah, syukur dan gembira kerana program seperti ini dapat terus diadakan dan berharap ia akan dikekalkan pada masa akan datang,” katanya.


Tunku Ismail, Che’ Puan Besar Khaleeda berkenan santuni Bella di Legoland

JOHOR BAHRU, 16 Mei – Tunku Mahkota Johor Tunku Ismail Sultan Ibrahim berkenan menyantuni kanak-kanak istimewa termasuk seorang remaja perempuan sindrom Down yang dikenali sebagai Bella di taman tema Legoland Malaysia Resort, Iskandar Puteri, semalam.

“Amat penting untuk golongan ini diberi perlindungan sewajarnya dan mereka juga berhak untuk menjalani kehidupan biasa seperti insan lain,” titah baginda.

Kes Bella meraih perhatian masyarakat sejak tular menerusi media sosial tahun lepas, selepas seorang wanita mendakwa remaja perempuan itu disimbah dengan air panas dan diikat ketika berada di bawah jagaan Rumah Bonda, sebuah rumah kebajikan pertubuhan bukan kerajaan (NGO).

Susulan itu, pengasas Rumah Bonda Siti Bainun Ahd Razali, 30, didakwa atas dua pertuduhan mengabaikan serta mendera remaja berusia 13 tahun itu sehingga menyebabkan mangsa mengalami kecederaan fizikal dan emosi di sebuah kondominium di Wangsa Maju, Kuala Lumpur antara Februari dan Jun 2021. – BERNAMA


Semua kru kapal selam KRI Nanggala 402 terkorban – Panglima TNI

“Seramai 53 personnel yang onboard KRI Nanggala-402 telah gugur, berdasarkan bukti-bukti “authentic” itu, dapat dinyatakan bahwa KRI Nanggala 402 telah tenggelam,” katanya dalam sidang akhbar yang disiarkan secara langsung menerusi siaran televisyen tempatan.

Menurutnya berdasarkan visual dari “Remotely Operated Underwater Vehicle” yang digunakan dalam pencarian kapal itu, telah terakam keadaan kapal berkenaan yang telah “terbelah menjadi tiga bahagian” di kedalaman 838 meter di dasar laut di perairan Bali.

KRI Nanggala 402 dilaporkan terputus hubungan pada pukul 4.25 pagi Rabu lepas ketika dalam misi latihan penembakan torpedo, yang turut disertai 21 kapal TNI yang lain bersama lima pesawat tempur serta satu lagi kapal selam yang lain.


Banjir: Batu Pahat masih terjejas teruk 27,774 mangsa di PPS

KUALA LUMPUR, 8 Mac – Keadaan banjir di Johor menyaksikan Batu Pahat menjadi daerah paling teruk terjejas dengan 27,774 mangsa banjir ditempatkan di pusat pemindahan sementara (PPS) setakat pagi ini manakala daerah lain, situasi semakin pulih dengan cuaca diramalkan baik hari ini.

Di JOHOR, mangsa banjir meningkat sedikit kepada 40,141 orang setakat pukul 8 pagi ini berbanding 40,008 orang pada 8 malam tadi, dengan kesemua mereka ditempatkan di 202 PPS di lapan daerah.

Jawatankuasa Pengurusan Bencana Negeri (JPBN) dalam kenyataan memaklumkan Batu Pahat menjadi daerah paling teruk terjejas dengan 27,774 orang, diikuti Muar 4,080 orang dan Tangkak 2,536 orang.

Menurut kenyataan itu, sebanyak 10 sungai melepasi paras bahaya antaranya Sungai Batu Pahat di Empangan Bekok (Batu Pahat) yang kini berada di paras 20.12 meter (m); Sungai Muar di Bukit Kepong (Muar) di paras 5.32m dan Sungai Muar di Buloh Kasap (Segamat) di paras 9.60m.

Di MELAKA, jumlah mangsa banjir di Jasin menurun kepada 598 orang daripada 159 keluarga pagi ini berbanding 606 mangsa daripada 162 keluarga pada pukul 8 malam tadi dengan kesemua mangsa ditempatkan di lima PPS termasuk Sekolah Kebangsaan (SK) Batu Gajah membabitkan 203 orang daripada 53 keluarga.

Menurut JPBN, sebanyak 146 mangsa daripada 35 keluarga juga ditempatkan di SK Parit Penghulu, 88 mangsa daripada 22 keluarga di SK Seri Mendapat, 99 mangsa daripada 25 keluarga di SK Sungai Rambai dan 88 mangsa daripada 24 keluarga berada di SK Parit Gantong.

Di PAHANG, Sekretariat JPBN melaporkan jumlah mangsa banjir pada pagi ini kekal seperti malam tadi dengan 2,268 orang masih berada di 16 PPS.

Daripada jumlah itu, seramai 2,255 orang daripada 653 keluarga berada di 15 PPS di Rompin manakala 13 orang daripada dua keluarga ditempatkan di sebuah PPS di Maran.

Laman web publicinfobanjir.water.gov.my turut melaporkan Sungai Keratong di Rompin masih melebihi paras bahaya pagi ini, dengan bacaan 23.78 m berbanding paras bahaya 23m yang ditetapkan.


Kanak-kanak hilang dipercayai sesat di hutan atau jatuh sungai

KOTA KINABALU, 9 Julai – Seorang kanak-kanak perempuan berusia 18 bulan dikhuatiri sesat di hutan atau jatuh ke dalam sungai di Kampung Batu 66, Beaufort, hari ini.

Pusat Gerakan Operasi, Jabatan Bomba dan Penyelamat Malaysia (JBPM) Sabah, dalam kenyataan memaklumkan, pihaknya telah mengaktifkan operasi mencari dan menyelamat (SAR) tengah hari tadi selepas menerima laporan berhubung kejadian itu pada jam l 11.19 pagi.

“Operasi SAR dijalankan dengan menyusuri tepi sungai, kawasan tanaman pokok pisang dan belukar kelapa sawit dengan radius dua kilometer dari pusat kawalan bomba,” menurut kenyataan itu.

Bomba turut memaklumkan pakaian terakhir dipakai oleh mangsa adalah baju berwarna putih dengan lambang animasi kartun dan berseluar warna biru tua. – BERNAMA


Agong, Permaisuri ucap Selamat Tahun Baharu Cina

KUALA LUMPUR, 31 Jan – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan Selamat Tahun Baharu Cina kepada rakyat Malaysia yang menyambut perayaan itu.

“Seri Paduka berdua turut menzahirkan harapan semoga rakyat dan keluarga tersayang dilimpahi kesejahteraan, keafiatan dan keceriaan, serta semoga sambutan Tahun Baharu Cina mengukuhkan lagi perpaduan dan semangat muhibah sesama rakyat berbilang kaum, agama dan bangsa,” seperti hantaran dimuat naik di laman Facebook dan Instagram Istana Negara.

Seri Paduka berdua menasihati rakyat dalam meraikan perayaan berkenaan untuk mengutamakan keselamatan dan kesihatan diri, dengan berdisiplin mengamal kawalan kendiri serta mematuhi prosedur operasi standard (SOP) yang telah ditetapkan kerajaan.


Jamiah impi wujudkan ‘bakery anak istimewa’

PAYA RUMPUT 23 Mac – Kerjaya sebagai guru pendidikan khas mendidik anak-anak istimewa di sekolah berjaya membuka hati Jamiah Tulisman, 49, menjadikan kedai bakerinya sebagai tempat melatih anak-anak istimewa.

Ibu kepada empat anak ini mempunyai impian mewujudkan sebuah kedai ‘bakery anak istimewa’ bagi memberi peluang kepada anak-anak tersebut berjaya dalam kehidupan sama seperti insan lain.

Katanya, idea melatih anak-anak istimewa itu tercetus apabila dia mula membuka kedai ‘Unique Bakery’ pada tahun 2020 iaitu sewaktu Perintah Kawalan Pergerakan (PKP) dilaksanakan di negara ini.

“Memang tujuan utama saya buka kedai ini untuk membantu anak-anak istimewa, pada awalnya saya hanya melatih lima orang anak istimewa di rumah sahaja, apabila sudah ada kedai saya latih mereka di kedai pula.

“Dari mereka tidak tahu apa-apa sehinggalah pandai membuat roti dan kek sendiri, saya ajar mereka perlahan-lahan dengan penuh kesabaran bagi memastikan segala ilmu disampaikan dapat dimanfaatkan.

“Ditambah pula dengan pengalaman saya sebagai guru pendidikan khas selama 16 tahun, ia memudahkan saya untuk mengendali mereka,” katanya ketika ditemui Melaka Hari Ini di kedainya di Cheng, di sini.

Menurut Jamiah, biarpun kini anak-anak istimewa tersebut sudah mempunyai hala tuju sendiri, dia sentiasa membuka peluang untuk meneruskan impian itu kepada anak-anak istimewa yang lain.

“Untuk membayar gaji yang besar mungkin saya tidak mampu, tetapi dengan cara membawa dan melatih mereka di sini sudah pasti mereka dapat satu pengalaman dan ilmu baharu.

“Bukan mudah untuk bahagikan masa mengajar dan menguruskan kedai, tetapi demi sayangkan anak-anak istimewa saya cuba juga mendidik mereka dalam bidang seni bakeri,” katanya yang sudah menjadi warga pendidik hampir 27 tahun.


KKM agih tiga lagi ubat stok penimbal tampung kekurangan bekalan – Khairy

KUALA LUMPUR, 26 Julai – Kementerian Kesihatan (KKM) akan mengagihkan tiga lagi jenis ubat-ubatan dalam stok penimbal kepada pihak perubatan swasta selepas mengagihkan Paracetamol sebelum ini bagi menampung kekurangan bekalan ubat-ubatan di pasaran.

Menteri Kesihatan Khairy Jamaluddin berkata tiga jenis ubat-ubatan itu ialah Promethazine untuk rawatan selesema dan Sabutamol serta Theophylline untuk merawat asma.

“Tiga jenis ubat ini kami sedang menerima pesanan dari klinik dan hospital swasta, dan kami akan lepaskan dengan kos harga yang kami beli bagi memastikan harganya berpatutan,” katanya pada Waktu Pertanyaan Menteri di persidangan Dewan Rakyat di sini hari ini.

Beliau menjawab soalan Isnaraissah Munirah Majlis (Warisan-Kota Belud) yang meminta Kementerian Kesihatan menyatakan perancangan kerajaan bagi mewujudkan Dasar Sekuriti Ubat-ubatan Negara dan sejauh manakah langkah kerajaan mewujudkan stok penimbal ubat-ubatan dapat mengawal ketidakstabilan bekalan.

Katanya penjualan bagi Paracetamol meningkat sehingga 238 peratus bagi suku pertama tahun ini berbanding data jualan suku pertama tahun sebelumnya susulan peningkatan permintaan mendadak ubat-ubatan untuk rawatan penyakit seperti demam, selesema dan batuk.

“Permintaan yang tinggi ini menyebabkan berlakunya kekurangan bekalan bagi beberapa jenis ubat-ubatan walaupun pengeluaran ubat-ubatan itu ditingkatkan oleh pengilang tempatan selain meningkatkan jumlah ubat-ubatan yang diimport dari luar negara,” katanya.

Khairy berkata keadaan itu dijangka pulih menjelang suku keempat tahun ini dan menyatakan antara punca kekurangan bekalan ubat di pasaran adalah kerana gangguan bekalan berikutan polisi sekatan pergerakan penuh China memandangkan bahan aktif farmaseutikal (API) banyak dihasilkan di negara itu.

Bagi langkah jangka panjang, Khairy berkata kementerian antara lain sedang memperhalusi kerangka bagi mewujudkan kerjasama strategik bersama negara pengeluar API utama dunia bagi menjamin bekalan API untuk kegunaan negara termasuk semasa krisis.

“Peranan advokasi Kementerian Kesihatan berkaitan paten produk farmaseutikal akan diperkukuhkan melalui kerjasama dengan Perbadanan Harta Intelek Malaysia (MyIPO) untuk mengelakkan patent evergreening.


Tiga kali khatam sejak kenali Al Quran di usia 6 tahun

MASJID TANAH 8 Februari – “Alhamdulillah, rasa sangat teruja sebab kali ini sudah tiga kali saya khatamkan al-Quran sejak mula membaca kalam Allah ini pada usia enam tahun,” kata Nor Khairina Afiqah Mohd Khairul, 12.

Nor Khairina adalah antara 207 murid tahun enam dari 10 sekolah yang mengambil bahagian dalam Majlis Khatam al-Quran Perdana di Sekolah Kebangsaan (SK) Datuk Tambichik Karim, di sini, hari ini.

Berkongsi kegembiraannya Nor Khairini berkata, kali terakhir dia khatam al-Quran adalah pada dua tahun lalu dan kejayaan itu banyak dibantu ibu dan bapanya.

“Kali pertama khatam al-Quran saya berada di tahun tiga, sejak itu saya amalkan bacaan kalam Allah ini setiap hari. Setiap hari saya cuba habiskan sekurang-kurangnya satu muka dan kebiasaannya ibadat itu dilakukan selepas solat Maghrib.

Sementara itu, Muhammad Hafiy Iskandar Mohd Hazri, 12, turut berkongsi kegembiraan kerana pada majlis disertai itu dia sudah dua kali khatam al-Quran.

“Kali ini saya berasa lebih gembira dan istimewa kerana dapat khatam al-Quran bersama rakan daripada sekolah lain sekitar daerah ini,” katanya.


Kerajaan negeri dialu-alukan jalin kerjasama bersama Persekutuan untuk dapatkan bekalan vaksin

KUALA LUMPUR 24 Feb.- Kerajaan negeri dialu-alukan untuk membeli vaksin sendiri bagi menampung keperluan rakyat, namun ia bergantung kepada bekalan vaksin daripada syarikat pengeluar,” kata Menteri Sains, Teknologi dan Inovasi Khairy Jamaluddin.

“Buat masa ini tidak ada bekalan atau tidak ada pendaftaran daripada mana-mana syarikat yang telah kita umumkan untuk kerajaan Persekutuan tetapi kalau nanti kerajaan negeri mampu mencari bekalan, saya rasa kita boleh selaraskan, tidak ada masalah,” katanya yang juga Menteri Penyelaras Program Imunisasi COVID-19 Kebangsaan ketika temubual melalui panggilan video dalam program Bicara Naratif di TV1, RTM, malam tadi.

Sebelum ini, kerajaan Persekutuan serta Kementerian Kesihatan Malaysia (KKM) menyambut baik hasrat Selangor yang mahu membeli lima juta vaksin Covid-19 bagi kegunaan rakyat negeri itu.

Menteri Besar, Datuk Seri Amirudin Shari dilaporkan berkata, tindakan kerajaan negeri itu dilihat berupaya mengurangkan beban kerajaan Persekutuan dalam pembelian vaksin.

Khairy berkata, Pasukan Pengurusan Badan Bertindak Imunisasi COVID-19 (CITF) yang diketuai dirinya telah mengadakan sesi libat urus bersama Amirudin semalam bagi membincangkan kerjasama yang boleh dilakukan untuk mencapai hasrat itu.

“Meskipun kerajaan Pusat dan kerajaan negeri itu berbeza parti politik, perkara itu ditolak tepi yang penting adalah penyelarasan antara kerajaan Pusat dan negeri, tetapi jika kerajaan negeri itu mendapat bekalan tambahan, Alhamdulillah,” katanya.

Sementara itu, Khairy berkata, Program Imunisasi COVID-19 dijangka dapat diselesaikan sebelum akhir tahun ini meskipun sasaran sebenar tamat pada Februari 2022.

Selain itu katanya, pada fasa ketiga, Pusat Vaksinasi Mega akan ditubuhkan antaranya di dalam stadium serta pusat persidangan sekali gus membolehkan lebih ramai orang dapat divaksinasi pada satu-satu masa.

“Kita sudah menandatangani perjanjian dengan beberapa syarikat termasuk Pfizer tetapi kita masih lagi bergantung kepada kapasiti kilang pembuatan mereka di luar negara… kalau mereka menepati perjanjian atau kontrak itu, saya percaya dan yakin kita dapat selesaikan sebelum akhir tahun ini,” katanya


Kerajaan mahu segera laksana subsidi petrol bersasar, tapi sangat rumit – PM Anwar

Sehubungan itu beliau berkata pihaknya sedang mempertimbangkan beberapa kertas kerja dan cadangan berhubung mekanisme berkenaan, bagi memastikan ia dapat dilaksanakan secara lebih efektif dan segera.

“Kami sedang berusaha ke arah itu, sebenarnya ada satu pasukan sedang mengusahakannya sekarang ini, dan terdapat beberapa cadangan tetapi kami tidak beberapa yakin dari segi keberkesanan pelaksanaannya.

“… tidak seperti bekalan elektrik kita tahu rumah itu, kilang,… tetapi diesel suatu yang berbeza,” katanya kepada pemberita selepas mengadakan sesi Temu Mesra di Pusat Penjaja Madani di Jalan Tuanku Abdul Rahman di sini hari ini.

Sebelum ini Perdana Menteri berkata adalah tidak munasabah untuk kerajaan meneruskan subsidi seperti kos mengerjakan haji dan elektrik, kepada golongan T20.

“Ia memandangkan sekurang-kurangnya 40 peratus daripada subsidi yang disalurkan kerajaan kepada orang miskin sebelum ini, turut dinikmati oleh golongan terbabit,” kata Anwar.

Timbalan Menteri Kewangan Datuk Ahmad Maslan pada Mei berkata penetapan mekanisme bagi pemberian subsidi bersasar, sudah 75 peratus selesai dan hasil perbincangan berhubung mekanisme itu yang membabitkan pelbagai jawatankuasa, akan dibentangkan di Kabinet, sebelum sebarang keputusan lanjut dimuktamadkan.


COVID-19: PKPB di Sandakan, Papar, Tuaran dan Klang bermula 9 Oktober ini

KUALA LUMPUR 7 Okt. – Kerajaan mengenakan Perintah Kawalan Pergerakan Bersyarat (PKPB) di zon merah iaitu Sandakan, Papar, Tuaran di Sabah dan Klang di Selangor, bermula 9 Okt ini susulan peningkatan kes COVID-19 di kawasan tersebut.

Menteri Kanan (Kluster Keselamatan) Datuk Seri Ismail Sabri Yaakob berkata, pelaksanaan ini diambil bagi membendung jangkitan dan penularan COVID-19 dalam daerah tersebut, serta membolehkan aktiviti pengesanan kes secara bersasar dilaksanakan sepanjang tempoh 14 hari.

“Pergerakan keluar masuk di keempat-empat kawasan PKPB ini adalah tidak dibenarkan. Hanya perkhidmatan perlu, termasuk kilang-kilang dan rantaian yang berkaitan dalam perkhidmatan perlu adalah dibenarkan.

“Pihak Kementerian Perdagangan Antarabangsa dan Industri Malaysia (MITI) akan menyenaraikan jenis perkhidmatan perlu yang terlibat di kawasan tersebut,” katanya dalam sidang media secara maya dari kediamannya menerusi Facebook Kementerian Pertahanan hari ini.

Katanya, antara prosedur operasi standard (SOP) yang ditetapkan bagi kawasan yang terlibat adalah, hanya dua orang sahaja dari sesebuah rumah dibenarkan untuk keluar bagi mendapatkan bekalan makanan dan keperluan rumah, perniagaan bukan perkhidmatan perlu perlu ditutup, serta waktu operasi restoran, kedai makan, kedai runcit dan kedai serbaneka adalah dari 6 pagi hingga 6 petang.


Orang ramai teruja Sambutan Hari Kebangsaan kembali ke Dataran Merdeka

Walaupun lebih 24 tahun berlalu, memori yang menyuntik dan menyemarakkan semangat patriotisme dalam dirinya yang pada ketika itu berusia tujuh tahun, tidak pernah terpadam dan tetap tersemat dalam sanubarinya.

“Pada waktu itu saya sangat kagum dengan kekuatan dan keupayaan pasukan tentera dan keselamatan negara kita, apabila jet itu lalu, darah rasa berderau dan secara automatik timbul rasa sebak,” kata eksekutif kapal berusia 31 tahun itu kepada Bernama.

Justeru, bapa kepada dua anak itu sangat teruja apabila sambutan Hari Kebangsaan 2022 bakal kembali diraikan di Dataran Merdeka pada 31 Ogos ini setelah empat tahun tidak menyaksikannya kerana berhasrat memberi kenangan serupa sekali gus menyuntik rasa cinta akan negara kepada anaknya Muhammad Izham Syazwan, 5, dan Kauthar Izham Syazwan, 3.

Anak jati Kuala Lumpur itu berpandangan, sambutan di mercu tanda tersebut mempunyai nilai nostalgia dan sentimental tersendiri dan menjadi agenda wajib untuk diteruskan dari generasi ke generasi.

“Ibu bapa saya adalah orang yang bertanggungjawab dalam menggalakkan anak-anak sejak kecil lagi untuk turut serta meraikan Hari Kebangsaan dan lama kelamaan ia jadi aktiviti bersama kawan-kawan setiap tahun,” katanya

Kavinraj berkata beliau dan rakan-rakannya juga akan memastikan Jalur Gemilang dikibarkan di kenderaan dan kediaman bagi menyemarakkan Bulan Kebangsaan bagi menzahirkan patriotisme.

“Sebagai rakyat Malaysia saya sangat berbangga dengan keunikan negara kita yang masyarakatnya berbilang bangsa, budaya dan agama boleh hidup secara muhibah, rakan-rakan saya dari luar negara turut mengagumi aspek ini,” katanya.

Sementara itu, Pengerusi Pusat Kajian Sejarah, Politik dan Hal Ehwal Antarabangsa Universiti Kebangsaan Malaysia Prof Madya Dr Mohd Samsudin berpandangan setelah dua tahun sambutan secara besar-besaran tidak dapat diadakan susulan COVID-19, sambutan kali ini  mampu memperingatkan masyarakat tentang peristiwa sejarah dalam mencapai kemerdekaan.

Mohd berkata walaupun dunia belum bebas sepenuhnya daripada wabak berkenaan, cabaran dialami masyarakat terutama sepanjang Perintah Kawalan Pergerakan dilihat dapat memberi penghayatan lebih baik tentang erti kemerdekaan kepada masyarakat.

“Semasa era penjajahan juga kita tidak bebas, banyak kesusahan dialami rakyat dan bila kita imbas, ada perkara berkaitan COVID-19 ini mengingatkan kita pada sejarah lalu, antaranya bagaimana masyarakat bersatu dan membantu mereka yang terkesan,“ katanya dan menambah bahawa perjalanan menghadapi  pandemik juga antara catatan sejarah negara.

Sambutan Hari Kebangsaan 2022 pada 31 Ogos ini bakal disambut secara besar-besaran di Dataran Merdeka selepas dua tahun diraikan sederhana bagi mengurangkan perhimpunan ramai susulan COVID-19 dan kali terakhir ia diraikan di mercu tanda itu adalah pada 2017.

Dataran Merdeka menjadi lokasi bersejarah yang menyaksikan peristiwa penting penurunan bendera Union Jack dan pengibaran Jalur Gemilang buat pertama kali pada tengah malam 31 Ogos 1957 dan sejak itu menjadi tempat perarakan sambutan Hari Kebangsaan.


MOTAC beri 40 peratus diskaun pembayaran kompaun hingga 30 Jun

KUALA LUMPUR, 1 Jan – Kementerian Pelancongan, Seni dan Budaya (MOTAC) memberikan diskaun pembayaran kompaun sebanyak 40 peratus kepada semua pengusaha pelancongan berlesen dan pemandu pelancong berlesen yang dikenakan kompaun, hingga 30 Jun ini.

Kementerian itu dalam kenyataan hari ini memaklumkan selain itu, tempoh pembayaran bagi semua kompaun dikeluarkan MOTAC kepada pengusaha pelancongan berlesen atau pemandu pelancong berlesen dilanjutkan hingga 30 Jun.

“Namun demikian, pihak kementerian menegaskan bahawa kegagalan untuk menjelaskan kompaun yang dikeluarkan boleh menyebabkan tindakan pendakwaan diambil kepada syarikat atau pemandu pelancong yang berkaitan,” menurut kenyataan itu.

MOTAC juga memberi pengecualian kompaun kepada pengusaha pelancongan dan pemandu pelancong yang gagal memperbaharui lesen dalam tempoh ditetapkan bagi lesen berakhir pada 1 Jan hingga 30 Jun disebabkan Pelan Pemulihan Negara (PPN).

Selain itu, kementerian turut melaksanakan pengeluaran lesen syarikat pengendali pelancongan tanpa pemeriksaan premis dalam tempoh PPN namun pemeriksaan premis akan dilaksanakan dalam tempoh 90 hari setelah lesen syarikat dicetak dan dikeluarkan MOTAC Negeri.- BERNAMA


Manifesto BN mampu dilaksana, tidak janji bulan dan bintang – Ismail Sabri

BERA, 8 Nov – Manifesto Barisan Nasional (BN) yang dilancarkan semalam mampu dilaksanakan dan bukan bersifat menjanjikan ‘bulan dan bintang’ bagi meraih undi, kata Perdana Menteri Datuk Seri Ismail Sabri Yaakob.

Beliau berkata ini kerana manifesto itu digarap berdasarkan inti pati Bajet 2023, dengan tambahan beberapa tawaran baru yang boleh dijadikan penambahbaikan pada belanjawan itu, dan perlu dibentangkan semula berikutan pembubaran Parlimen tiga hari selepas pembentangannya pada 7 Okt lepas.

“Kita berpijak di bumi nyata. Apa yang kita bentangkan dalam manifesto adalah berdasarkan bajet (Bajet 2023). Bajet adalah perkara yang boleh kita laksanakan kerana sudah budgeted for atau sudah diambil kira dari segi kewangan dan apa yang dijanjikan adalah sesuatu yang boleh dilaksanakan.

“Kita tidak janji bulan dan bintang. Ini bukan janji melampau hendak membeli undi rakyat, tetapi manifesto yang boleh dilaksanakan. Beberapa perkara baru (dalam manifesto) akan menjadi panduan untuk kita menambah baik bajet (bajet 2023) yang akan dibentangkan semula,” katanya.

Ismail Sabri yang juga penyandang kerusi Parlimen Bera berkata demikian pada sidang media selepas menghadiri program Kenduri Kampung bersama penduduk Kampung Bohor Baharu di sini hari ini.

Manifesto Pilihan Raya Umum ke-15 (PRU15) BN yang dibentangkan Pengerusi BN Datuk Seri Dr Ahmad Zahid Hamidi itu menawarkan 99 amal dan usaha BN bagi mengemudi Malaysia ke arah negara maju, jika diberi mandat membentuk kerajaan selepas ini.

Ismail Sabri berkata manifesto itu juga tidak meminggirkan mana-mana pihak termasuk golongan M40, kerana Bajet 2023 yang dibentangkan oleh Menteri Kewangan Tengku Datuk Seri Zafrul Tengku Abdul Aziz sebelum ini adalah bersifat menyeluruh.


Melaka sasar 2 juta pelancong menjelang September, perkasa inisiatif pertukaran pelancong domestik – EXCO

EXCO Pelancongan Negeri, Datuk Muhammad Jailani Khamis berkata, kerajaan negeri telah mengatur sekurangya dua misi dalam tempoh sebulan bagi memperkasa pelancongan domestik yang seiring dalam hasratnya mencapai 5.6 juta kemasukan pelancong pada tahun ini.

“Pada 25 Mac ini misi pertama kita akan adakan pertemuan dengan sektor pelancongan di Johor di mana sesi pertukaran pelancongan domestik akan dilaksanakan dengan memeterai perjanjian persefahaman (MoU) melibatkan 20 syarikat dan agensi pelancongan Melaka bersama penggiat industri di negeri itu.

“Kita bermatlamat untuk membawa pelancong dari Johor ke Melaka sebaiknya dan ia usaha ini seiring juga untuk membawa negeri lain turut melancong ke negeri ini.

Beliau berkata demikian kepada Melaka Hari Ini selepas hadir merasmikan Program Kayuhan Basikal Gegau Melaka Gegau 2.0 diadakan di Japerun Rembia di sini, hari ini.

Dalam pada itu, beliau berkata menerusi usaha terbabit kerajaan negeri menyasarkan kira-kira 2 juta kemasukan pelancong dapat dicapai dalam tempoh suku kedua dan ketiga tahun ini.

“Saya harap pada suku kedua dan memasuki suku ketiga akan datang sasaran kita akan tercapai dan jika tidak mustahil sekiranya tiada masalah dan dugaan berlaku dalam pasca pandemik COVID-19 ini Insyallah kita yakin akan capai sasaran 5.6 juta pelancong tahun ini,” katanya.


Keluarga Malaysia: Depani segala cabaran sebagai sebuah keluarga – Ismail Sabri

KUALA NERUS, 4 Jun – Konsep Keluarga Malaysia mengajak rakyat untuk mengenepikan segala perbezaan dan bersama menggembleng tenaga dalam mendepani apa jua cabaran sebagai sebuah keluarga.

Perdana Menteri Datuk Seri Ismail Sabri Yaakob berkata sifat inklusif dalam konsep itu yang merentasi sempadan agama, bangsa dan kaum, penting dalam usaha memulihkan semula negara selepas pandemik.

“Kesejahteraan dan kestabilan inilah yang akan kita wariskan kepada anak cucu kita pada masa akan datang,” katanya dalam ucapan perasmian penutup Jelajah Aspirasi Keluarga Malaysia (AKM) di Kompleks Sukan Negeri Terengganu di sini, hari ini.

Pada penganjuran Jelajah AKM kali ini, Kementerian Pendidikan dipilih sebagai kementerian peneraju bagi pengisian program dengan fokus utama ‘Keluarga Malaysia Keluarga Berilmu’.

Oleh itu katanya kerajaan telah memperuntukkan sebanyak RM5.034 bilion bagi projek pembangunan sekolah dan institusi pendidikan di seluruh negara, di bawah Rancangan Malaysia Ke-12.

“Daripada jumlah ini, sebanyak 42 projek telah siap sepenuhnya, 18 projek di peringkat pelaksanaan atau pembinaan dan 19 projek berstatus prabina,” katanya.

Dalam pada itu Ismail Sabri juga berharap aspek Keterangkuman, Kebersamaan dan Kesyukuran dalam masyarakat majmuk Keluarga Malaysia yang diterap dalam Jelajah AKM, terus diamalkan tanpa mengira sentimen agama dan bangsa.

Ismail Sabri turut mengucapkan terima kasih kepada warga Terengganu atas sambutan yang menggalakkan serta komitmen padu yang ditunjukkan oleh kerajaan negeri.

Majlis penutup Jelajah AKM Terengganu turut dihadiri Menteri Besar Datuk Seri Ahmad Samsuri Mokhtar dan Menteri Kanan Pendidikan Datuk Dr Radzi Jidin. -BERNAMA


58 kediaman rosak dalam kejadian ribut di Tanjung Bidara

TANJUNG BIDARA 10 Ogos – Sebanyak 58 buah rumah di kawasan Dewan Undangan Negeri (DUN) Tanjung Bidara, terjejas susulan kejadian ribut kira-kira jam 9.40 pagi tadi.

Ahli Dewan Undangan Negeri (Adun) Tanjung Bidara Datuk Seri Ab Rauf Rauf Yusoh berkata, kejadian itu tidak melibatkan sebarang kemalangan jiwa dan pihaknya dibantu agensi kerajaan termasuk Angkatan Tentera Malaysia (ATM) dalam usaha membantu kesemua mangsa.


‘Lamborghini’ hitam RM2,000

AYER KEROH 25 Jun – Hitam bukan sebarang hitam, kerana hitam itu mahal dan menawan. Itu gambaran mengenai keistimewaan ayam hitam atau lebih dikenali sebagai ayam cemani.

Walaupun tidaklah berseri seperti ayam biasa lain, namun siapa sangka rupanya spesies unggas yang digelar ‘Lamborghini’ ini bernilai tinggi di pasaran.

Namun, tidak kurang juga ada yang mencari ayam itu bagi tujuan ajaran yang bertentangan dengan Islam seperti aktiviti pemujaan dan ilmu hitam.

Menurut Razali, pada asalnya, dia tidak pernah termimpi akan terjun dalam bidang penternakan ayam eksotik itu, sebaliknya dia lebih menjurus kepada perusahaan rumah sarang burung walit dengan melabur sebanyak RM100,000.

Bagaimanapun, perusahaan itu tidak berjaya apabila tiada burung yang masuk ke dalam rumah berkenaan sebelum dia mendapat khidmat nasihat tenaga pengajar dari Indonesia yang memintanya mencari ayam hitam (cemani) dengan meletakkan darahnya di kaki rumah dan ditanam di tanah berhampiran rumah burung itu.

Dari situ, dia membuat carian di aplikasi dalam talian dan menemui penjual ayam berkenaan sebelum membeli ayam itu pada harga RM7,500 pada ketika itu.

“Sebelum ayam itu disembelih, saya mendapat idea untuk membiakkan baka ayam berkenaan dan terjadilah penternakan ini yang kini diusahakan di Besut, Terengganu.

“Untuk menternak ayam ini ia tidak memerlukan ladang yang besar, cukup dengan ada tanah 10 ekar untuk membina reban di tengah-tengah dan ayam itu akan dilepaskan bebas.

“Soal makanan ayam ini juga tidak sukar kerana saya hanya memberi makan dedak, lebihan nasi atau rumput nappier sahaja,” katanya kepada Melaka Hari Ini ketika ditemui di Melaka AgroFest 2023 di Dataran Sejarah Ayer Keroh.

Bagaimanapun, Razali berkata, antara kesukaran yang dihadapi ialah dia perlu membeli baka baharu ayam berkenaan selepas tempoh dua tahun bagi mengelakkan pembiakan daripada keluarga sama.

“Sama seperti manusia melarang perkahwinan di antara saudara, ayam cemani ini juga sama. Sebab itulah perlu untuk menukar induk berlainan kerana jika tidak akan berlaku masalah seperti ayam sakit dan lain-lain lagi.

Menurutnya, sepanjang menceburi penternakan itu pada tahun 2008, ayam cemani paling mahal pernah dijualnya ialah pada harga RM4,500 seekor dengan berat 2.8 kilogram.

“Pelbagai karakter boleh dilihat, ada yang menilai daripada segi tulang yang kasar dan lentikan ekor. Tetapi ada juga yang menilai daripada sudut kehitaman lidah, paruh dan dubur ayam itu.

“Malah, ada yang sanggup memberikan ayam itu makan darah sotong dan pulut hitam untuk menjadikan ayam itu lebih menakutkan. Tapi bagi saya itu lebih kepada penderaan,” katanya.


Amaran hujan berterusan tahap waspada di Terengganu, Pahang dan Johor

KUALA LUMPUR, 3 Mac – Jabatan Meteorologi Malaysia (MetMalaysia) hari ini mengeluarkan amaran hujan berterusan tahap waspada di Terengganu, Pahang dan Johor.

MetMalaysia dalam kenyataan memaklumkan di Terengganu ia melibatkan kawasan Dungun dan Kemaman, Pahang (Kuantan, Pekan dan Rompin) manakala di Johor (Mersing dan Kota Tinggi).


JBPM lakukan 106 operasi sanitasi awam di seluruh negara,semalam

Menteri Kanan (Keselamatan), Datuk Seri Ismail Sabri Yaakob berkata, operasi sanitasi itu meliputi 34 zon merah, 10 zon jingga, 14 zon kuning dan dua zon hijau.

“Secara kumulatifnya, sebanyak 17,772 operasi sanitasi merangkumi 146 zon telah dilakukan sejak 30 Mac 2020,” katanya dalam kenyataan berkenaan situasi semasa Perintah Kawalan Pergerakan (PKP) di sini, hari ini.

“Secara kumulatifnya, Kementerian Sumber Manusia (KSM) merekodkan seramai 575,295 pekerja warga asing telah menjalani ujian saringan COVID-19 melibatkan 30,112 majikan setakat ini.


Enam lelaki geng pecah rumah rentas negeri diberkas

Ketua Jabatan Siasatan Jenayah (JSJ) Pulau Pinang SAC Rahimi Ra’ais berkata pihaknya menjalankan Op Pintu Mutiara selepas menerima laporan polis dari seorang lelaki iaitu ejen pelaburan yang rumahnya di Air Itam, di sini pada 26 Feb lepas dipecah masuk sehingga menyebabkan kerugian RM50,000.

“Susulan itu, kami menjalankan risikan dan intipan sebelum menyerbu sebuah rumah yang dijadikan lokasi mereka berkumpul di Kulim serta menahan empat lelaki di situ kira-kira 10 malam 25 Mac dan seterusnya menahan dua lagi lelaki di Kuala Lumpur pada 11 malam 30 Mac.

Semua lelaki ditahan itu berusia 34 hingga 47 tahun termasuk dalang utama geng tersebut berusia 45 tahun yang ditahan di Kuala Lumpur dan mempunyai 45 rekod lampau berkaitan jenayah serta dadah manakala yang lain turut ada rekod lampau,” katanya pada sidang akhbar di sini hari ini.

Katanya berdasarkan siasatan ahli kumpulan itu mengenali satu sama lain ketika mereka menjalani hukuman di penjara sebelum bergiat aktif menjalankan kegiatan pecah rumah sejak awal tahun ini dan bukan  sahaja terlibat dengan jenayah di Pulau Pinang malah di Kedah, Perak, Pahang serta Kuala Lumpur.

Rahimi berkata siasatan juga mendapati mereka merancang dengan teliti terlebih dahulu rumah-rumah yang akan dipecah masuk dengan menyasarkan kediaman didiami individu yang tinggal sendirian atau warga emas yang berkemampuan dan kaya di kawasan bandar.

Katanya modus operandi geng itu ialah memecah masuk dengan menggunakan kunci induk dan kuku kambing untuk mengumpil pintu rumah sebelum melarikan pelbagai barangan berharga terutama jam berjenama, barang kemas serta wang tunai yang terdapat di rumah mangsa.

“Susulan penahanan mereka polis merampas dua buah kereta, 11 utas jam tangan pelbagai  jenama, 12 buah telefon bimbit, 45 keping wang tunai tempatan dan 30 keping wang tunai asing dan seunit kamera. Polis percaya dengan tertangkapnya enam lelaki itu akan dapat menyelesaikan 14 kes pecah rumah termasuk lapan di Pulau Pinang manakala selebihnya melibatkan Kedah, Perak, Pahang dan Kuala Lumpur.

Lapan kes di sini membabitkan kerugian RM200,000 namun kita percaya lebih banyak lagi kes berjaya dibongkar susulan penahanan mereka. Geng ini tinggal berpindah-randah untuk menjalankan kegiatan pecah rumah dan polis juga sedang mengesan beberapa lagi ahli sindiket tersebut yang masih bebas,” katanya.

Beliau berkata enam lelaki itu antaranya bekerja sebagai kontraktor rumah, tukang cat kereta, mekanik dan menjual pakaian dalam talian dengan empat daripada mereka positif dadah serta seorang dikehendaki polis di Selangor bersabit kes dadah.


Syaqiera pamer panahan bergaya, perbaiki catatan peribadi

KUALA LUMPUR 23 Julai – Pemanah negara Syaqiera Mashayikh memulakan saingan hari pertama acara memanah di Sukan Olimpik Tokyo 2020 dengan bergaya selepas mencatat rekod peribadi terbaik pada pusingan penentuan ranking acara recurve individu wanita, hari ini.

Pada aksi berlangsung di Lapangan Memanah Yumenoshima Park di Tokyo, Syaqiera, 20, menamatkan saingan di tempat ke-43 daripada keseluruhan 64 peserta dengan berjaya memperoleh 630 mata sekali gus memperbaiki rekod 619 mata dilakukan pada kelayakan terakhir Olimpik di Paris Jun lalu.

Atlet kelahiran Segamat, Johor itu merupakan pemanah wanita ketiga negara layak ke Olimpik selepas Mon Redee Sut Txi (Athens 2004) dan Nurul Syafiqah Hashim (London 2012).

Dalam pada itu, rekod Sukan Olimpik berjaya diperbaharui oleh pemanah wanita Korea Selatan An San selepas atlet berusia 20 tahun itu mengumpul keseluruhan 680 mata untuk memadam rekod 673 mata yang dicatat pemanah Ukraine Lina Herasymenko pada Sukan Olimpik Atlanta 1996.

Sementara itu, seorang lagi wakil negara Khairul Annuar Mohamad dijadual turun beraksi dalam pusingan penentuan ranking acara recurve individu lelaki di venue sama, tengah hari ini.


Murtad: Polis Johor masih kesan suspek- Ayob Khan

JOHOR BAHRU 25 Feb. – Polis masih mengesan seorang lelaki yang didakwa memurtadkan seorang wanita Islam sehingga menjadi tular dalam media sosial baru-baru ini.

Ketua Polis Johor Datuk Ayob Khan Mydin Pitchay berkata polis sudah mengambil keterangan daripada bapa dan kakak suspek masing-masing berusia 64 dan 34 tahun untuk membantu siasatan.

“Mengikut keterangan bapa dan kakaknya, suspek berumur 29 tahun itu sudah lama tidak tinggal di rumah yang diperiksa polis tempoh hari,” katanya dalam sidang media selepas majlis penyerahan 34 kereta Toyota Hilux GS-Cargo Single Cab 2.4 kepada kontinjen Johor di Ibu Pejabat Polis Kontinjen Johor di sini, hari ini.

Ayob Khan memberi jaminan bahawa kes itu akan disiasat secara telus, adil dan saksama mengikut undang-undang dan orang ramai dinasihatkan supaya ‘tidak memanaskan’ keadaan dengan mengeluarkan kenyataan atau provokasi yang boleh menimbulkan ketegangan kaum dalam negara khususnya di negeri ini.

Video berdurasi tiga minit dan 26 saat yang menunjukkan seorang lelaki mengaku memurtadkan seorang perempuan Islam dipercayai isterinya, tular menerusi media sosial.

Susulan itu, satu pemeriksaan telah dijalankan polis di sebuah rumah di Perjiranan Dato Onn, Bandar Dato Onn di sini pada 19 Februari lalu susulan maklumat bahawa orang ramai telah berkumpul di rumah itu kerana mengesyaki suspek berada di kediaman berkenaan.

Sementara itu, berkenaan program yang turut dihadiri Timbalan Ketua Polis Johor Datuk Khaw Kok Chin itu, Ayob Khan berkata, kesemua kenderaan pacuan empat roda bernilai RM5.3 juta itu akan diagihkan ke semua Ibu Pejabat Polis Daerah negeri ini bagi menggantikan kenderaan Land Rover yang telah lama digunakan polis.

“Kenderaan ini akan digunakan bagi tujuan operasi yang telah dilengkapi dengan pelbagai aksesori tambahan seperti ‘weapon bracket’, radio kawalan jauh dan kamera kenderaan,” katanya.


Empat anggota TUDM maut dalam kes tembakan di kem TUDM Kota Samarahan

KUCHING 13 Ogos – Empat anggota Tentera Udara Diraja Malaysia (TUDM) maut dalam kejadian tembakan di kem TUDM di Kota Samarahan di sini, pagi tadi.

TUDM dalam satu kenyataan hari ini memaklumkan berlaku satu insiden tembakan membabitkan empat warga TUDM pada jam 7.15 pagi tadi di Unit TUDM di Kota Samarahan, Kuching ketika waktu anggota bertugas.


Prosiding bela diri Siti Bainun: Dua lagi peguam tarik diri

KUALA LUMPUR, 17 Jan – Dua lagi peguam Siti Bainun Ahd Razali menarik diri daripada mewakili pengasas Rumah Bonda itu pada prosiding bela diri beliau atas pertuduhan mengabai dan menganiaya seorang remaja perempuan sindrom Down yang dikenali sebagai Bella.

Semalam, A’minahtul Mardiah Md Nor, Mohammad Farhan Maaruf dan Nur Ellena Mohamed Razif, kesemuanya daripada firma guaman berbeza, telah menarik diri daripada mewakili Siti Bainun sekali gus menjadikan tertuduh kini tidak mempunyai peguam.

Pada prosiding hari ini, Hakim Mahkamah Sesyen Izralizam Sanusi memaklumkan Siti Bainun bahawa mahkamah telah menerima notis penarikan diri yang difailkan oleh Nurul Hafidzah dan Asiah semalam.

“Saya menerima notis pada 9 malam tadi. Saya akan beri tarikh dan kamu kena lantik peguam baharu secepat mungkin. Kalau kamu rasa kecewa dan tidak berpuas hati dengan peguam-peguam itu, kamu boleh membuat aduan kepada Majlis Peguam Malaysia.

“Sekarang kamu tinggal keseorangan dan tidak ada peguam, jadi saya boleh mempertimbang perkara itu. Saya tiada masalah kalau peguam menarik diri,” kata beliau dan Siti Bainun dilihat sebak sambil mengesat air mata susulan penarikan diri dua lagi peguamnya.

Izralizam turut menasihati Siti Bainun untuk melantik peguam baharu kerana beliau berhak membela diri namun perlu mematuhi prosedur, perintah dan arahan mahkamah bagi melancarkan perjalanan kes itu.

“Saya juga tidak mahu ada isu kamu tidak diberikan peluang secukupnya untuk membela diri dan kamu boleh dapatkan dokumen-dokumen untuk perbicaraan dalam minggu ini daripada lima firma tersebut dengan segera sebab kamu yang perlu jawab nanti.

“Jangan lantik tiga hingga empat firma… kalau dapat seorang pun tak mengapa, janji peguam itu boleh memberi komitmen. Kamu kena cari peguam lain kerana keadilan bukan kepada kamu sahaja tetapi pada mangsa dan pihak-pihak terlibat.

Timbalan Pendakwa Raya Zilfinaz Abbas pula memaklumkan mahkamah bahawa ini adalah kali kedua Nurul Hafidzah menarik diri daripada mewakili kes itu dan penarikan diri di saat akhir merupakan penyalahgunaan proses mahkamah.

Mahkamah kemudian menetapkan 26 dan 27 Jan ini untuk prosiding bela diri dan tarikh yang ditetapkan sebelum ini iaitu esok hingga Jumaat dilapangkan.

Pada 24 Nov tahun lepas, Izralizam memerintahkan Siti Bainun membela diri atas kedua-dua pertuduhan selepas mendapati pendakwaan berjaya membuktikan kes prima facie terhadapnya.

Siti Bainun didakwa mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.

Beliau didakwa mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya jika sabit kesalahan.


Tidak perlu letak jawatan atas kekalahan BN pada PRU15 – Ahamad Maslan

PONTIAN, 27 November – Semua peringkat kepimpinan parti dalam Barisan Nasional (BN) termasuk pengerusinya Datuk Seri Dr Ahmad Zahid Hamidi tidak perlu meletak jawatan susulan kekalahan BN pada Pilihan Raya Umum ke-15 (PRU15).

Setiausaha Agung UMNO Datuk Seri Ahmad Maslan berkata semua pihak sebaliknya lebih elok bermuhasabah terhadap perkara duka itu dan bersama BN mencari penyelesaian atas segala kekurangan selain merapatkan kembali saf parti.

“Kalau nak suruh letak jawatan, ramai betul kena letak jawatan… ada 7,000 lebih Pusat Daerah Mengundi (PDM) di seluruh Malaysia, ketua PDM, pengerusi perhubungan, ketua pemuda, ketua wanita dan ketua puteri yang tak dapat tarik pengundi muda dan baharu, terlalu ramai.

“Jadi, jangan ada sesiapa yang letak jawatan, kita muhasabah atas apa sudah berlaku. Kita bersyukur walaupun menang sedikit pada PRU15, namun kemenangan itu sangat penting. Kita rapatkanlah kembali parti kita,” katanya kepada pemberita selepas Dialog Bersama Pengundi DUN Benut di sini hari ini.

Sementara itu, Ahmad berharap pelantikan barisan Kabinet baharu di bawah kerajaan perpaduan pimpinan Perdana Menteri Datuk Seri Anwar Ibrahim perlu dirunding bersama pengerusi BN atau pucuk pimpinan parti itu.

“Saya berharap ketika Datuk Seri Anwar Ibrahim menjadi Perdana Menteri, perundingan hendaklah dibuat dengan pucuk pimpinan kerana mereka menjadi suara kepada parti,” katanya.

Ahmad yang juga Ahli Parlimen Pontian turut menyarankan agar UMNO Bahagian menganjurkan sesi dialog dan penerangan bagi memberikan penjelasan keputusan BN menyertai kerajaan perpaduan serta pelbagai perkara lain berhubung parti.


Bank disaran terus bantu PKS memerlukan – PM

KUALA LUMPUR, 30 Jun — Bank-bank disaran untuk terus menawarkan bantuan bayaran balik pinjaman kepada individu dan Perusahaan Kecil dan Sederhana (PKS) yang memerlukan, termasuk bantuan penjadualan dan penstrukturan semula pinjaman mereka.

Perdana Menteri Datuk Seri Anwar Ibrahim berkata pada masa yang sama, peminjam yang bermasalah boleh mendapatkan khidmat nasihat secara percuma dan bantuan bayaran balik pinjaman melalui Agensi Kaunseling dan Pengurusan Kredit (AKPK).

“Saya berpuas hati dengan komitmen yang ditunjukkan oleh institusi perbankan yang bersedia untuk membantu rakyat dan PKS,” kata Anwar yang juga Menteri Kewangan dalam satu kenyataan akhbar di sini, hari ini.

Selain itu, beliau turut mengingati industri perbankan bahawa mereka memainkan peranan yang penting dalam mendorong pertumbuhan ekonomi pascapandemik, terutamanya dalam membantu peminjam yang masih terkesan dan menghadapi kesukaran untuk meneruskan kehidupan mereka.

Perdana Menteri dan Menteri Kewangan pada Rabu (28 Jun), telah mengadakan sesi dialog bersama-sama wakil sektor perbankan sebagai sebahagian daripada usaha berterusan kerajaan untuk mendapatkan buah fikir serta pandangan berkaitan ekonomi negara daripada segenap lapisan masyarakat.

Sesi dialog ini dihadiri oleh Timbalan Gabenor Bank Negara Malaysia (BNM), Datuk Jessica Chew,  serta pemimpin bank seperti AMMB Holdings Bhd (AmBank),  Al-Rahji Bank, Bank Islam Malaysia, CIMB Group Holdings Bhd (CIMB), HSBC Bank, Maybank, Public Bank, RHB Bank dan Standard Chartered Bank.

Menurut Anwar, industri perbankan perlu terus menyokong pembangunan usahawan mikro terutama golongan rentan melalui inisiatif seperti i-TEKAD yang menawarkan modal permulaan dan pembiayaan mikro dengan menggunakan sumber gabungan dana daripada institusi kewangan dan dana kewangan sosial seperti zakat.

Wakil industri perbankan yang hadir turut bersetuju bahawa tumpuan kini terarah kepada usaha untuk memacu peralihan ke arah negara karbon sifar bersih serta agenda pendigitalan yang lebih meluas.

“Ketika kerajaan sedang merumus Naratif Ekonomi MADANI, termasuk mengenal pasti sektor keutamaan bagi pertumbuhan dan pelaburan masa hadapan negara, kita juga hendaklah memastikan industri kewangan dan pasaran modal berinovasi selari dengan perubahan landskap global.”

”Saya turut menyeru supaya industri kewangan membawa wadah segar dalam mengekalkan Malaysia sebagai peneraju global bagi kewangan Islam serta membina kekuatan sektor elektrik dan elektronik (E&E),” tambah Anwar.

Perbincangan ini, antara lain turut menyentuh dasar-dasar bagi memastikan industri kewangan di Malaysia kekal relevan dan inklusif dalam menyokong pertumbuhan ekonomi yang mampan.

“Alhamdulillah, pengekalan penarafan kredit berdaulat Malaysia pada ‘A-’ dengan tinjauan “Stabil” oleh S&P Global Ratings (S&P) baru-baru ini membuktikan hala tuju ekonomi negara berada pada landasan yang betul susulan pelbagai ikhtiar yang diambil bagi menyokong momentum pertumbuhan dan mengurangkan tekanan inflasi,” kata Anwar.

S&P pada Selasa (27 Jun)  menjelaskan bahawa rasional pengekalan penarafan didorong oleh kedudukan luaran yang kukuh dan fleksibiliti dasar monetari serta kadar pertumbuhan ekonomi yang pesat berbanding negara berpendapatan setara yang lain.

Sementara itu, tinjauan yang stabil mencerminkan jangkaan kekuatan momentum pertumbuhan negara serta kekukuhan kedudukan luaran bagi tempoh dua tahun akan datang. S&P juga mengakui wujudnya komitmen politik untuk meneruskan langkah konsolidasi fiskal pascapandemik.

“Namun, saya faham bahawa pengukuhan ekonomi ini mungkin tidak dapat dirasai sepenuhnya oleh rakyat yang masih bergelut dengan kos sara hidup dan juga PKS yang sedang pulih daripada pandemik.

“Oleh itu, kerajaan bertekad untuk mempertingkatkan lagi usaha dalam merancakkan momentum pertumbuhan ekonomi dan melaksanakan konsolidasi fiskal bagi menjamin kesejahteraan rakyat dan kelangsungan perniagaan selaras dengan konsep Malaysia MADANI,” tambah beliau.

Dalam pada itu, sesi dialog ini merupakan sesi ketiga seumpamanya yang diadakan bersama Perdana Menteri. Sebelum ini Anwar telah mengadakan pertemuan dengan pemimpin perniagaan dan pakar-pakar ekonomi.

Segala pandangan yang dikongsikan akan digunakan untuk membentuk Naratif Ekonomi MADANI yang sedang dirangka bagi mencorakkan hala tuju ekonomi negara dalam tempoh jangka masa sederhana dan panjang, dan akan dilancarkan Ogos tahun ini.

Dasar dan keutamaan ekonomi di bawah Kerajaan Perpaduan juga akan dihuraikan dengan lebih lanjut dalam Pelan Induk Perindustrian (Ogos 2023), Kajian Separuh Penggal Rancangan Malaysia Ke-12 (September 2023) dan Belanjawan 2024 (Oktober 2023). – BERNAMA


PRN Johor: Kemenangan BN akan pastikan kestabilan politik, kemasukan pelabur – Saravanan

Beliau yang juga Menteri Sumber Manusia berkata rakyat negeri selatan tanah air itu perlu sedar bahawa kestabilan politik amat penting dalam usaha menarik pelabur untuk menanam modal di negeri tersebut.

“Di Johor rakyat sedar tentang perlunya kestabilan politik. Selama 63 tahun BN memerintah, walaupun kita ada isu tidak bersetuju tetapi semua diselesaikan dalam bilik bukan luar bilik, macam mana ada kekurangan pun, kami sentiasa bersama dengan sikap toleransi yang tinggi, sikap penerimaan yang tinggi.

“Jika kami (BN) berjaya di Pilihan Raya Negeri (PRN) Johor, ekonomi akan pulih, yang mana kita lihat dalam tempoh setahun lebih, tiada kestabilan politik dan pelaburan asing didapati telah berkurangan,” katanya kepada pemberita selepas menghadiri Karnival Kerjaya Jamin Kerja Keluarga Malaysia 2022 Mersing hari ini.

Saravanan juga berharap karnival itu dapat menangani isu pengangguran dengan lebih berstruktur dan menyeluruh dalam menyediakan peluang pekerjaan secara langsung kepada orang ramai.


Polis jalankan pemeriksaan rawak di kawasan tumpuan- KPN

Ketua Polis Negara Datuk Seri Acryl Sani Abdullah Sani berkata, bagaimanapun, SJR akan tetap diteruskan di kawasan yang dikenakan Perintah Kawalan Pergerakan Diperketatkan, Op Benteng dan cegah jenayah serta keselamatan.

“Meskipun tiada SJR, PDRM akan tetap mengerakkan pasukan pematuhan prosedur operasi standard (SOP) bagi memastikan masyarakat mengamalkan SOP,” menurutnya dalam kenyataan hari ini.

Acryl Sani turut menasihati orang ramai untuk tidak mengambil lewa terhadap kelonggaran pergerakan yang telah diberikan dan sentiasa mengamalkan tahap pematuhan SOP yang tinggi bagi mengelakkan penularan wabak COVID-19 kembali meningkat.

Perdana Menteri Datuk Seri Ismail Sabri Yaakob, pada sidang media khas hari ini, memaklumkan kerajaan bersetuju membenarkan individu yang sudah lengkap vaksinasi COVID-19 melakukan pergerakan rentas negeri tanpa perlu mendapatkan kebenaran polis bermula esok.

Beliau berkata keputusan itu dibuat berikutan kadar vaksinasi lengkap populasi dewasa di bawah Program Imunisasi COVID-19 Kebangsaan (PICK) telah mencapai 90 peratus dan dengan keputusan tersebut, Keluarga Malaysia kini bebas melakukan pergerakan seperti balik kampung untuk berjumpa ibu bapa, melancong dan sebagainya.


PM buat laporan polis akaun Telegram, signal digodam – Pejabat Perdana Menteri

KUALA LUMPUR, 9 Ogos – Perdana Menteri Datuk Seri Ismail Sabri Yaakob telah membuat laporan kepada Suruhanjaya Komunikasi dan Multimedia Malaysia (SKMM) dan Polis Diraja Malaysia (PDRM) susulan akaun peribadi Telegram dan Signal miliknya digodam pihak tidak bertanggungjawab.

Pejabat Perdana Menteri, dalam kenyataan hari ini, memaklumkan akaun itu dipercayai digunakan bagi aktiviti jenayah penipuan dan meminta individu yang menerima mesej daripada akaun tersebut untuk mengabaikannya serta membuat laporan kepada pihak berkuasa.

“Individu yang menerima mesej daripada akaun ini diminta mengabaikannya kerana ia adalah mesej palsu daripada individu yang menyamar sebagai Perdana Menteri.

“Individu yang telah menjadi mangsa penipuan kewangan dan lain-lain, hendaklah melaporkannya segera kepada PDRM dan SKMM bagi membantu siasatan,” menurut kenyataan itu.


Dua lelaki menyamar anggota polis ditahan di Pontian

JOHOR BAHRU, 6 Jun – Polis menahan dua lelaki termasuk seorang penjawat awam dipercayai menyamar sebagai anggota polis di sebuah kawasan perumahan di Kukup, Pontian, petang semalam.

Ketua Polis Johor Datuk Kamarul Zaman Mamat berkata tangkapan pada pukul 6 petang ke atas warga tempatan berumur 43 dan 48 tahun itu susulan satu laporan berhubung video tular menerusi media sosial pada 1.52 tengah hari, hari yang sama.

“Seorang daripada mereka yang ditahan berumur 48 tahun turut mempunyai rekod jenayah lampau bersabit kes dadah,” kata beliau dalam satu kenyataan, hari ini.

Kamarul Zaman berkata pihaknya turut merampas satu baju pantulan cahaya, satu lampu mata arah (beacon light) mudah alih, satu lampu suluh, satu headlight serta sebuah kereta Honda City berserta anak kunci.

Beliau berkata seorang daripada suspek direman selama dua hari mulai hari ini, manakala seorang lagi iaitu penjawat awam berumur 43 tahun dibebaskan dengan jaminan polis.

Kamarul Zaman berkata polis Johor tidak akan berkompromi dan akan mengambil tindakan terhadap mana-mana pihak mengikut undang-undang dalam usaha membanteras jenayah dan penyeludupan serta individu yang menyamar sebagai polis.

Semalam, tular video berdurasi 26 saat melalui Facebook menunjukkan sebuah kereta sedang dikejar sebuah lagi kereta yang dipercayai menggunakan lampu beacon berwarna biru seolah-olah kereta polis di Kilometer 41.5 Lebuhraya Utara Selatan menghala ke utara bersebelahan laluan keluar Plaza Tol Sedenak, dekat Kulai.


Malaysia lakar sejarah, undang-undang larang lompat parti dilulus Dewan Rakyat

KUALA LUMPUR, 28 Julai – Pindaan Perlembagaan Persekutuan bagi mewujudkan peruntukan larangan Ahli Dewan Rakyat bertukar parti atau lebih sinonim dengan istilah ‘lompat parti’ mendapat sokongan lebih dua pertiga ahli dewan, sekali gus melakar sejarah yang mengubah landskap politik tanah air.

Rang Undang-Undang Perlembagaan (Pindaan) (No. 3) 2022 itu memperoleh masing-masing sokongan 209 daripada 220 Ahli Parlimen selepas dua kali undi belah bahagian dilakukan, iaitu lebih dua pertiga persetujuan Ahli Dewan Rakyat.

Pindaan itu dibahaskan 54 Ahli Parlimen selepas Perdana Menteri Datuk Seri Ismail Sabri Yaakob membentangkannya untuk bacaan kali kedua kira-kira 11.30 pagi, semalam.

Pindaan mengandungi empat perenggan dan enam fasal, dengan empat daripadanya adalah fasal baharu antaranya menyebut seseorang Ahli Dewan Rakyat akan hilang kerusi dimenanginya, jika wakil rakyat itu bertukar parti.

Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar ketika menggulung perbahasan rang undang-undang itu menjelaskan Ahli Dewan Rakyat yang keluar daripada suatu parti politik dalam suatu gabungan dan menyertai parti politik lain dalam parti gabungan sama atau berbeza, individu terbabit akan terhenti menjadi Ahli Dewan Rakyat serta perlu mengosongkan kerusi.

Beliau berkata Ahli Dewan Rakyat yang bukan anggota mana-mana parti politik dan membentuk sesuatu gabungan parti politik juga dianggap bertukar parti jika keluar daripada gabungan tersebut.

Bagaimanapun, beliau berkata sebarang tindakan suatu parti politik termasuk keluar daripada suatu gabungan dan menyertai gabungan lain tidak dianggap sebagai tindakan bertukar parti.

Selain itu, Wan Junaidi berkata sekiranya seorang Ahli Dewan Rakyat mempunyai prinsip bertentangan dengan parti dan menyebabkan keahliannya digugurkan berdasarkan perlembagaan parti tersebut, maka individu itu boleh dianggap telah bertukar parti dan perlu mengosongkan kerusinya.

Beliau berkata ia sekiranya perlembagaan parti itu memperuntukkan bahawa perbuatan Ahli Dewan Rakyat terbabit yang tidak mengikut prinsip parti atau melanggar arahan Whip akan menyebabkannya tidak  lagi menjadi anggota parti politik tersebut dengan sendirinya.

“Merujuk kepada perkara ini, perlembagaan sesuatu parti politik menentukan tindakan terhadap Ahli Dewan Rakyat tersebut. Oleh itu, terdapat keperluan untuk pindaan dilaksanakan terhadap perlembagaan parti politik bagi memastikan ia selaras dengan rang undang-undang ini,” katanya.

Rang undang-undang mengenai pindaan kepada Perlembagaan Persekutuan itu dibentangkan bagi bacaan pertama pada mesyuarat khas Dewan Rakyat 11 April lepas, namun pindaan asal itu kemudiannya diteliti semula dari aspek penetapan dasar yang lebih jelas.

Sidang dewan khas itu seterusnya meluluskan usul pembentukan Jawatankuasa Pilihan Khas yang diwakili pihak kerajaan dan pembangkang untuk membuat syor berhubung pindaan itu.

Sesi libat urus bersama Ahli Parlimen kerajaan dan pembangkang turut diadakan pada 25 dan 26 Julai sebelum dibentangkan bagi bacaan kali kedua semalam.